CELEX: 
Language: mt
Date: 2018-12-13 00:00:00
Title: REGOLAMENT DELEGAT TAL-KUMMISSJONI (UE) .../... li jissupplimenta r-Regolament (UE) 2015/2365 tal-Parlament Ewropew u tal-Kunsill fir-rigward tat-tariffi imposti mill-Awtorità Ewropea tat-Titoli u s-Swieq fuq ir-repożitorji tat-tranżazzjonijiet

MEMORANDUM TA’ SPJEGAZZJONI
            
            
               1.KUNTEST TAL-ATT DELEGAT
            
            
               Ir-Regolament (UE) 2015/2365 dwar it-trasparenza ta’ transazzjonijiet ta’ finanzjament tat-titoli u l-użu mill-ġdid u li jemenda r-Regolament (UE) Nru 648/2012 (SFTR) ġie ppubblikat f’Il-Ġurnal Uffiċjali tal-Unjoni Ewropea fit-23 ta’ Diċembru 2015.
            
            
               Wieħed mill-objettivi ewlenin tal-SFTR huwa li jkun hemm trasparenza fis-suq tat-tranżazzjonijiet tal-finanzjament tat-titoli (securities financing transactions, SFTs) permezz tar-rapportar min-naħa tal-kontropartijiet tal-SFTs tagħhom lir-repożitorji tat-tranżazzjonijiet, jiġifieri entitajiet li jiġbru u jżommu rekords ta’ SFTs f’post ċentrali. F’konformità mal-qafas skont ir-Regolament (UE) Nru 648/2012 (EMIR), l-SFTR jagħti lill-Awtorità Ewropea tat-Titoli u s-Swieq (ESMA) setgħat diretti ta’ reġistrazzjoni u ta’ superviżjoni fuq ir-repożitorji tat-tranżazzjonijiet. Kif previst fl-Artikolu 11(1) tal-SFTR, l-ESMA għandha timponi tariffi fuq ir-repożitorji tat-tranżazzjonijiet u dawk it-tariffi għandhom ikopru b’mod sħiħ in-nefqa meħtieġa tal-ESMA marbuta mar-reġistrazzjoni, mar-rikonoxximent u mas-superviżjoni ta’ repożitorji tat-tranżazzjonijiet.
            
            
               Sfond legali 
            
            
               Is-setgħa li jiġi adottat regolament delegat hija prevista fl-Artikolu 11(2) tal-SFTR. Skont dik id-dispożizzjoni, il-Kummissjoni għandha s-setgħa tadotta regolament delegat li jispeċifika t-tipi ta’ tariffi, il-materji li għalihom huma dovuti t-tariffi, l-ammont tat-tariffi u l-mod kif għandhom jitħallsu. 
            
            
               Skont l-Artikolu 11(1) tal-SFTR, l-ESMA għandha timponi tariffi fuq ir-repożitorji tat-tranżazzjonijiet li huma proporzjonali għall-fatturat tar-repożitorju tat-tranżazzjonijiet u li jkopru b’mod sħiħ in-nefqa meħtieġa tal-ESMA marbuta mar-reġistrazzjoni, mar-rikonoxximent u mas-superviżjoni tar-repożitorji tat-tranżazzjonijiet. Dawk it-tariffi għandhom ikopru wkoll ir-rimborż tal-ispejjeż kollha li l-awtoritajiet kompetenti jistgħu jġarrbu bħala riżultat ta’ delega mill-ESMA. Fejn repożitorju tat-tranżazzjonijiet ikun diġà rreġistrat taħt l-EMIR, it-tariffi għandhom jiġu aġġustati biex jirriflettu biss l-ispejjeż addizzjonali relatati mar-reġistrazzjoni, mar-rikonoxximent u mas-superviżjoni ta’ repożitorji tat-tranżazzjonijiet taħt l-SFTR.
            
            
               2.KONSULTAZZJONIJIET QABEL L-ADOZZJONI TAL-ATT
            
            
               F’Jannar 2016, il-Kummissjoni talbet l-opinjoni (parir tekniku) tal-ESMA dwar ir-regolament delegat tal-Kummissjoni li għandu jiġi adottat skont l-Artikolu 11(2) tal-SFTR.
            
            
               Wara valutazzjoni teknika fil-fond, l-ESMA wettqet konsultazzjoni pubblika dwar l-aspetti tekniċi tar-regolament delegat previst fir-rigward tat-tariffi mid-19 ta’ Diċembru 2016 sal-31 ta’ Jannar 2017. Ir-risposti mhux kunfidenzjali għall-konsultazzjoni huma ppubblikati fuq is-sit web tal-ESMA
                  1
               . L-ESMA ppreżentat il-parir tekniku tagħha lill-Kummissjoni fl-20 ta’ April 2017 (minn hawn ’il quddiem ir-Rapport Finali).
            
            
               Sitt partijiet interessati wieġbu għall-konsultazzjoni pubblika tal-ESMA, fosthom ħames repożitorji tat-tranżazzjonijiet u maniġer tal-assi wieħed. B’mod ġenerali, dawk li wieġbu appoġġjaw l-approċċ li l-ESMA pproponiet għat-tipi ta’ tariffi, l-ammont tagħhom u l-mod kif jinġabru. Uħud mir-rispondenti qiesu t-tariffa mnaqqsa proposta għall-estensjoni ta’ reġistrazzjoni ta’ repożitorju tat-tranżazzjonijiet diġà rreġistrat taħt l-EMIR bħala għolja wisq. B’referenza għar-riskju ta’ sussidjar reċiproku bil-għan li jitħallsu tariffi aktar baxxi lill-ESMA, uħud minn dawk li wieġbu għall-konsultazzjoni pubblika kkummentaw ukoll dwar il-metodu għad-determinazzjoni tal-fatturat applikabbli għall-kalkolu tat-tariffi għas-superviżjoni, u esprimew preferenza għal kalkoli bbażati kemm fuq id-dħul mis-servizzi ewlenin ta’ rapportar tal-SFTs kif ukoll fuq servizzi anċillari għas-servizzi ewlenin ta’ rapportar tal-SFTs (eż. konferma tat-tranżazzjonijiet, tqabbil tat-tranżazzjonijiet, self minn aġenti, immaniġġjar tal-kollateral, valwazzjoni tal-kollateral, rapportar minn partijiet terzi), minflok biss fuq id-dħul mis-servizzi ewlenin tal-SFTs. Rispondenti oħrajn qiesu li minflok jintuża l-fatturat tar-repożitorji tat-tranżazzjonijiet, it-tariffi għandhom jiġu kkalkulati abbażi tal-volum ta’ tranżazzjonijiet ipproċessati peress li, fil-fehma tagħhom, dan jirrifletti b’mod aktar preċiż l-isforz ta’ superviżjoni meħtieġ mill-ESMA.
            
            
               EGESC u opinjonijiet oħra
            
            
               Fl-4 ta’ Lulju 2017, il-Kummissjoni kkonsultat il-Grupp ta’ Esperti tal-Kumitat Ewropew tat-Titoli (EGESC) dwar il-parir tekniku tal-ESMA u dwar il-kontenut ta’ dan l-att delegat. L-EGESC appoġġa l-approċċ tal-Kummissjoni.
            
            
               L-att delegat ġie soġġett għar-rispons tal-pubbliku mis-16 ta’ Novembru sal-14 ta’ Diċembru 2017 f’konformità mal-linji gwida tal-Kummissjoni għal Regolamentazzjoni Aħjar. Tliet kontribuzzjonijiet ġew riċevuti. In-numru baxx ta’ tweġibiet u l-karattru individwali tal-kwistjonijiet imqajma ma rriżultawx f’tibdiliet fis-sustanza tal-att delegat iżda fuq il-bażi tar-risposti saru xi bidliet żgħar ta’ abbozzar rigward id-definizzjoni tad-dħul tar-repożitorju tat-tranżazzjonijiet li jservi bħala bażi għall-kalkolu tat-tariffi imposti mill-ESMA.
            
            
               Il-Kummissjoni qieset ukoll l-opinjonijiet espressi mill-membri tal-Parlament Ewropew dwar il-kontenut tal-parir tekniku tal-ESMA, b’mod partikolari l-opinjoni li mhux biss id-dħul mis-servizzi ewlenin iżda wkoll is-servizzi anċillari jkunu wieħed mill-elementi li għandhom jiġu kkunsidrati meta jiġi determinat il-livell tat-tariffa.
            
            
               3.VALUTAZZJONI TAL-IMPATT
            
            
               Wara li qieset bis-sħiħ il-parir tekniku pprovdut mill-ESMA u l-kummenti li waslu mill-EGESC, il-Kummissjoni qed tipproponi l-adozzjoni ta’ dan l-att delegat skont l-Artikolu 11(2) tal-SFTR dwar it-tipi, l-ammonti u l-mod tal-ġbir tat-tariffi għar-repożitorji tat-tranżazzjonijiet li jiġbru rekords ta’ SFTs f’post ċentrali.
            
            
               Skont l-SFTR, iż-żewġ prinċipji ewlenin tal-ġbir tat-tariffi għas-superviżjoni huma: (1) il-proporzjonalità mal-fatturat tar-repożitorju tat-tranżazzjonijiet; u (2) il-fatt li għandhom ikopru kompletament in-nefqa tal-ESMA. L-ESMA elaborat il-parir tagħha dwar it-tipi ta’ tariffi, id-determinazzjoni tal-ammonti tagħhom u l-mod tal-ġbir tagħhom abbażi tal-qafas eżistenti tal-ESMA għall-ibbaġitjar u l-approċċ meħud fir-Regolament ta’ Delega tal-Kummissjoni 1003/2013
                  2
               . Speċifikament, l-ESMA tipproponi: (i) tariffi għar-reġistrazzjoni li jkopru l-ispejjeż ta’ darba tal-ESMA għar-reġistrazzjoni ta’ repożitorji tat-tranżazzjonijiet ġodda; (ii) tariffi għall-estensjoni ta’ reġistrazzjoni li jkopru l-ispejjeż ta’ darba tal-ESMA għar-reġistrazzjoni ta’ repożitorji tat-tranżazzjonijiet iżda li jirriflettu s-sinerġiji tal-ipproċessar ta’ applikazzjoni minn repożitorju tat-tranżazzjonijiet li jkun diġà ġie rreġistrat taħt l-EMIR; (iii) tariffi għas-superviżjoni li jkopru l-ispejjeż superviżorji annwali rikorrenti tal-ESMA; u (iv) tariffi għar-rikonoxximent ta’ repożitorji tat-tranżazzjonijiet ta’ pajjiżi terzi li għandhom komponent ta’ darba u komponent rikorrenti annwali.
            
            
               Għalhekk il-bażi tal-valutazzjoni tal-impatt hija stima tal-ispejjeż tal-ESMA u valutazzjoni tal-metodoloġija għad-distribuzzjoni ta’ dawn l-ispejjeż fost ir-repożitorji tat-tranżazzjonijiet.
            
         
         
            
               Il-prinċipji tal-ibbaġitjar tal-ESMA u l-ispejjeż mistennija
            
            
               Biex tkopri n-nefqa tagħha, l-ESMA tħejji baġits annwali bil-għan li tibbilanċja l-kost imġarrab tagħha permezz ta’ dħul mit-tariffi. L-ESMA ma tirkuprax defiċits mir-repożitorji tat-tranżazzjonijiet, u huma ma jħallsux lura l-eċċessi.
            
            
               Minħabba li ħafna mill-kundizzjonijiet għar-reġistrazzjoni ta’ repożitorji tat-tranżazzjonijiet taħt l-SFTR huma simili għal dawk taħt l-EMIR, l-ESMA tistenna li l-istruttura tal-ispejjeż tagħhom tkun simili. Il-baġit tal-ESMA huwa ġestit abbażi tal-ispejjeż reali tal-ESMA għal kull attività (ibbaġitjar ibbażat fuq l-attività). Skont il-programm ta’ ħidma annwali tal-ESMA għall-2017, il-baġit għas-subattività għas-superviżjoni tar-repożitorji tat-tranżazzjonijiet fl-2017 huwa ta’ EUR 2,5 miljuni u l-persunal għas-subattività huwa ta’ 16-il ekwivalenti għal full-time (FTEs). Għalhekk, il-kost medju ta’ FTE wieħed iddedikat għas-superviżjoni ta’ repożitorju tat-tranżazzjonijiet huwa ta’ madwar EUR 155 000 li jinkludi s-salarju u l-ispejjeż ġenerali rilevanti kollha.
            
            
               Tariffi għar-reġistrazzjoni u għall-estensjoni ta’ reġistrazzjoni
            
            
               B’mod simili għall-EMIR
                  3
               , l-ESMA tipproponi li jiġu applikati tariffi għar-reġistrazzjoni differenti għar-repożitorji tat-tranżazzjonijiet skont il-fatturat mistenni tagħhom. Ir-repożitorji tat-tranżazzjonijiet li jipprovdu servizzi anċillari għar-rapportar ta’ SFTs huma mistennija jkollhom dħul ogħla minħabba l-offerta kummerċjali aktar kompleta tagħhom u għalhekk jirrikjedu sforzi akbar ta’ reġistrazzjoni u ta’ superviżjoni min-naħa tal-ESMA.
            
            
               Filwaqt li tqis l-esperjenza tagħha fir-reġistrazzjoni ta’ repożitorji tat-tranżazzjonijiet skont l-EMIR, l-ESMA tistma li l-ispejjeż tar-reġistrazzjoni għal repożitorji tat-tranżazzjonijiet b’fatturat għoli mistenni taħt l-SFTR ser ikunu ta’ 0,65 FTE kull applikazzjoni fis-sena, jiġifieri ta’ EUR 100 000. L-ESMA tkompli tistma li l-kost għal repożitorji tat-tranżazzjonijiet b’fatturat aktar baxx ser ikun ta’ EUR 65 000. Il-biċċa l-kbira ta’ dawk li wieġbu għall-konsultazzjoni pubblika kienu favur il-proposta tal-ESMA għalkemm uħud minnhom issuġġerew tnaqqis fit-tariffi sabiex tissaħħaħ il-kompetizzjoni. L-ESMA tinnota li fi kwalunkwe każ l-ammonti tat-tariffi huma stabbiliti biex ikopru l-ispejjeż tal-ESMA relatati mar-reġistrazzjoni ta’ repożitorji tat-tranżazzjonijiet. 
            
            
               Fir-rigward tal-ispiża għall-estensjoni ta’ reġistrazzjoni, l-ESMA stmat li bejn wieħed u ieħor din se tkun nofs l-ispiża ta’ applikazzjoni ġdida, jiġifieri ta’ madwar 0,33 FTE fis-sena. Fl-istima taċ-ċifra għall-estensjoni ta’ reġistrazzjoni, l-ESMA qieset li: (1) l-applikazzjoni għall-estensjoni ta’ reġistrazzjoni tkun teħtieġ madwar 70 % tar-riżorsi ta’ applikazzjoni ġdida; (2) l-ESMA tibbenefika mill-fatt li tkun diġà taf l-applikant u (3) l-esperjenza simili tal-ESMA b’applikazzjonijiet mill-ġdid ta’ aġenziji ta’ klassifikazzjoni tal-kreditu.
            
            
               Abbażi ta’ dak, l-ESMA oriġinarjament ipproponiet li t-tariffa għall-estensjoni ta’ reġistrazzjoni tiġi ffissata għal EUR 50 000, irrispettivament mill-fatturat mistenni. Dawk li wieġbu għall-konsultazzjoni pubblika appoġġjaw il-proposta tal-ESMA għal tariffa mnaqqsa fil-każ ta’ estensjoni. Madankollu, wieħed mir-rispondenti qies li l-istima ta’ 70 % tal-ħin u tal-isforz mill-ESMA meta mqabbel mal-ipproċessar ta’ applikazzjoni ġdida hija eċċessiva. Rispondent ieħor issuġġerixxa li tariffa ta’ EUR 50 000 għal estensjoni tista’ tkun ta’ deterrent għal repożitorji tat-tranżazzjonijiet li jistennew volumi aktar baxxi ta’ SFTs u li din jista’ jkollha impatt fuq il-kompetittività tagħhom. Rispondent ieħor argumenta favur tariffa aktar baxxa għal repożitorji tat-tranżazzjonijiet b’fatturat mistenni aktar baxx li japplikaw għal estensjoni tar-reġistrazzjoni. L-ESMA indirizzat it-tħassib ta’ dawk li wieġbu billi emendat il-parir tagħha sabiex it-tariffi għal repożitorji tat-tranżazzjonijiet b’fatturat mistenni aktar baxx jiġu stabbiliti għal EUR 32 500 filwaqt li t-tariffa għal repożitorji tat-tranżazzjonijiet b’fatturat mistenni għoli tibqa’ EUR 50 000.
            
            
               Tariffi annwali għas-superviżjoni
            
            
               L-iskop tat-tariffi annwali għas-superviżjoni huwa li jkopru l-ispejjeż annwali rikorrenti għas-superviżjoni tal-ESMA. Skont il-prinċipju tal-SFTR li t-tariffi għandhom ikunu proporzjonali għall-fatturat tar-repożitorji tat-tranżazzjonijiet u jkopru kompletament l-ispejjeż tal-ESMA, l-ESMA tipproponi li dawn it-tariffi jiġu determinati abbażi tal-istima tal-ESMA tan-nefqa totali annwali tagħha relatata mas-superviżjoni, imqassma proporzjonalment fuq ir-repożitorji tat-tranżazzjonijiet abbażi tad-dħul tagħhom. Dan l-approċċ huwa simili għal dak taħt l-EMIR. Skont l-EMIR il-proporzjon għal kull repożitorju tat-tranżazzjonijiet jiġi kkalkulat billi jitqiesu tliet komponenti ppeżati ndaqs: id-dħul ewlieni, it-tranżazzjonijiet irrapportati u t-tranżazzjonijiet pendenti. Madankollu, l-ESMA tipproponi li skont l-SFTR il-proporzjonijiet tal-ispejjeż li għandhom jiġu koperti jiġu kkalkulati skont formula simplifikata.
            
            
               L-esperjenza tal-ESMA taħt l-EMIR uriet li ma kienx hemm diffikultajiet fil-ġbir tad-dħul ewlieni tar-repożitorji tat-tranżazzjonijiet minħabba li skont il-liġi nazzjonali r-repożitorji tat-tranżazzjonijiet huma obbligati jħejju dikjarazzjonijiet finanzjarji li normalment jinkludu t-tqassim tad-dħul sabiex id-dħul relatat mal-EMIR ikun jista’ jiġi identifikat. Abbażi ta’ dan, l-ESMA inizjalment ipproponiet formula ssimplifikata għall-kalkolu tal-proporzjon tal-ispiża li għandha tiġi koperta minn kull repożitorju tat-tranżazzjonijiet billi d-dħul ewlieni mill-SFTs ta’ kull repożitorju tat-tranżazzjonijiet jiġi diviż bis-somma tad-dħul ewlieni mill-SFTs tar-repożitorji tat-tranżazzjonijiet kollha.
            
            
               L-ESMA staqsiet ukoll jekk għandhomx jiġu kkunsidrati s-servizzi anċillari. F’dak ir-rigward, l-ESMA spjegat li f’xi każijiet, minħabba struttura ta’ spejjeż differenti, xi repożitorji tat-tranżazzjonijiet jistgħu jimponu tariffi aktar baxxi għar-rapportar ta’ SFTs mill-pari tagħhom. Dawn it-tariffi aktar baxxi jistgħu jwasslu għal għadd akbar ta’ rapporti ta’ SFTs milli jissuġġerixxi d-dħul mill-SFTs tar-repożitorju tat-tranżazzjonijiet. Il-fehim tal-ESMA f’dan l-istadju huwa li, b’ċertu livell ta’ tolleranza, l-isforzi ta’ superviżjoni għadhom proporzjonali għat-tariffi għas-superviżjoni imposti abbażi tad-dħul ewlieni. Madankollu, l-ESMA nnotat li dan jista’ ma jkunx il-każ fil-futur. Barra minn hekk, l-ESMA semmiet il-possibbiltà li xi repożitorji tat-tranżazzjonijiet jistgħu jidħlu f’sussidjar reċiproku, fejn ibaxxu t-tariffi tas-servizzi ewlenin tagħhom filwaqt li jżidu t-tariffi tas-servizzi anċillari tagħhom sabiex iħallsu tariffi għas-superviżjoni aktar baxxi lill-ESMA. L-ESMA nnutat li din is-sitwazzjoni tista’ toħloq kompetizzjoni inġusta, filwaqt li ssemmiet wkoll li tħassib simili ġie indirizzat skont ir-Regolament dwar il-CRAs
                  4
                permezz tal-inklużjoni tas-servizzi anċillari rilevanti fil-formula li tiddetermina l-proporzjon tal-ispiża li għandu jiġi kopert mir-repożitorji tat-tranżazzjonijiet.
            
            
               Din il-proposta ġiet diskussa b’mod wiesa’ mill-parteċipanti fil-konsultazzjoni pubblika. Uħud minn dawk li wieġbu ma qablux mal-proposta tal-ESMA, u wrew appoġġ għall-approċċ tal-EMIR fejn id-dħul anċillari mhuwiex inkluż fil-formula. Huma argumentaw li mhux bilfors ikun hemm korrelazzjoni bejn l-offerta ta’ servizzi anċillari u fatturat akbar. Wieħed mir-rispondenti argumenta favur il-komputazzjoni tal-proporzjonijiet tar-repożitorji tat-tranżazzjonijiet abbażi tal-volum ta’ tranżazzjonijiet ipproċessati bħala l-uniku indikatur affidabbli tal-isforz ta’ superviżjoni meħtieġ mill-ESMA. Rispondent ieħor argumenta favur l-approċċ tal-EMIR b’tibdil fil-piżijiet ta’ kull komponent tal-formula tal-EMIR. Min-naħa l-oħra, parteċipanti oħra tas-suq argumentaw li fl-approċċ tal-EMIR l-inklużjoni tat-tranżazzjonijiet pendenti fil-formula toħloq problemi mhux mistennija minħabba n-natura ta’ ċerti tranżazzjonijiet derivattivi. Dawk ir-rispondenti kienu favur il-proposta tal-ESMA, u argumentaw li d-dħul ewlieni waħdu ma jirriflettix b’mod preċiż l-ammont ta’ ħidma ta’ superviżjoni li trid twettaq l-ESMA.
            
            
               Abbażi ta’ dan il-kontribut, fir-Rapport Finali tagħha l-ESMA pproponiet li bħala parametru fil-formula jintuża kemm id-dħul mis-servizzi ewlenin ta’ SFTs kif ukoll id-dħul minn servizzi anċillari ta’ SFTs. Dan jirrifletti l-opinjonijiet tal-membri tal-Parlament Ewropew li huma wkoll esprimew appoġġ għall-inklużjoni tas-servizzi anċillari minħabba r-riskju ta’ inċentivazzjoni żbaljata (jiġifieri sussidjar reċiproku), l-allinjament mal-approċċ fir-Regolament dwar is-CRA u l-ħtieġa ta’ metriċi komprensivi. Kif indikat, l-ESMA indirizzat dak it-tħassib fir-Rapport Finali tagħha.
            
            
               Tariffi għas-superviżjoni minimi annwali
            
            
               Minħabba li s-superviżjoni ta’ repożitorji tat-tranżazzjonijiet teħtieġ it-twettiq ta’ ċertu livell minimu ta’ attivitajiet ta’ superviżjoni għal kull repożitorju tat-tranżazzjonijiet, l-ESMA pproponiet tariffi minimi għas-superviżjoni, b’mod simili għall-approċċ fl-EMIR. Meta wieħed iqis is-similaritajiet mal-EMIR, l-ESMA pproponiet li t-tariffa minima tiġi ffissata għal EUR 30 000. L-ESMA tistenna li l-attivitajiet minimi ta’ superviżjoni jkunu speċifiċi għall-SFTR, jiġifieri l-ESMA mhijiex qed tistenna sinerġiji mal-EMIR f’dan ir-rigward. Għalhekk, l-ESMA tipproponi li t-tariffa minima għandha tkun l-istess għal repożitorji tat-tranżazzjonijiet ġodda u dawk diġà rreġistrati taħt l-EMIR.
            
            
               Parti minn dawk li wieġbu għall-konsultazzjoni pubblika appoġġjaw il-proposta tal-ESMA għal tariffi minimi għas-superviżjoni. Rispondenti oħra argumentaw li, kif mitlub mill-SFTR, it-tariffi għandhom ikunu proporzjonati għall-fatturat tar-repożitorju tat-tranżazzjonijiet u li t-tariffi minimi għandhom jiġu aġġustati (jiġifieri mnaqqsa) biex jirriflettu biss in-nefqa addizzjonali meħtieġa f’każ ta’ estensjoni ta’ reġistrazzjoni.
            
            
               Fir-Rapport Finali, l-ESMA żammet il-proposta inizjali tagħha u argumentat li t-tariffi minimi għandhom ikopru l-ispejjeż fissi tal-ESMA u li f’dan il-każ ma hemmx sinerġiji mal-EMIR li jiġġustifikaw livell inqas ta’ tariffi. 
            
            
               Tariffi għas-superviżjoni tal-ewwel sena
            
            
               Fid-dokument ta’ konsultazzjoni tagħha, abbażi tal-esperjenza tagħha bl-EMIR, l-ESMA spjegat li fl-ewwel xhur wara r-reġistrazzjoni ta’ repożitorju tat-tranżazzjonijiet, l-isforz ta’ superviżjoni tal-ESMA mhuwiex relatat mal-livell ta’ attività tar-repożitorju tat-tranżazzjonijiet iżda minflok huwa simili fir-repożitorji tat-tranżazzjonijiet kollha u bejn wieħed u ieħor huwa ugwali għall-isforz ta’ superviżjoni matul ir-reġistrazzjoni. F’dan ir-rigward l-ESMA nnotat li skont l-SFTR l-obbligu ta’ rapportar japplika biss 12-il xahar wara l-adozzjoni tal-RTS dwar id-dettalji tar-rapporti, abbażi tal-Artikolu 4(9) tal-SFTR. F’dak ir-rigward, l-ESMA qieset li jekk ir-reġistrazzjoni sseħħ f’sena partikolari u l-obbligu ta’ rapportar skont l-SFTR jibda s-sena ta’ wara l-ispejjeż ikunu aktar baxxi milli f’sena ordinarja ta’ superviżjoni tipika, filwaqt li jekk ir-reġistrazzjoni ta’ repożitorju tat-tranżazzjonijiet tkun fl-istess sena tal-bidu tal-obbligu ta’ rapportar ta’ SFT, dan iwassal għal sitwazzjoni li toqrob aktar lejn dik ta’ superviżjoni normali.
            
         
         
            
               Fuq il-bażi ta’ dawk il-kunsiderazzjonijiet, l-ESMA pproponiet tliet xenarji għall-kalkolu tat-tariffi għas-superviżjoni tal-ewwel sena.
            
            
               Fl-ewwel xenarju fejn ir-reġistrazzjoni sseħħ f’sena partikolari u l-obbligu ta’ rapportar skont l-SFTR jibda fis-sena ta’ wara, l-ESMA tipproponi li t-tariffa tal-ewwel sena tiġi limitata għall-ammont tat-tariffa għar-reġistrazzjoni, li għandha tinħadem skont formula sabiex it-tariffa tkun proporzjonalment aktar baxxa meta r-reġistrazzjoni sseħħ eqreb lejn l-aħħar tas-sena.
            
            
               Fit-tieni xenarju (l-obbligu ta’ rapportar skont l-SFTR ikun fl-ewwel sitt xhur tas-sena li fiha ssir ir-reġistrazzjoni), l-ESMA tipproponi li t-tariffi jiġu kkalkulati abbażi ta’ estrapolazzjoni tal-fatturat għal perjodu interim simili għall-approċċ tar-regoli interim fl-EMIR li japplikaw fit-tieni sena ta’ rapportar.
            
            
               Fit-tielet xenarju (l-obbligu ta’ rapportar skont l-SFTR ikun fl-aħħar sitt xhur tas-sena li fiha ssir ir-reġistrazzjoni), l-ESMA tipproponi li t-tariffi jiġu kkalkulati abbażi tat-tariffa għar-reġistrazzjoni tar-repożitorju tat-tranżazzjonijiet.
            
            
               Il-maġġoranza ta’ dawk li wieġbu, sabiex ikunu jistgħu jippjanaw l-ispejjeż tagħhom, esprimew preferenza għal approċċ uniku li jsegwi l-ewwel xenarju deskritt hawn fuq.
            
            
               L-ESMA tipproponi li jinżammu x-xenarji kollha ta’ hawn fuq minħabba li jirriflettu aħjar l-ispejjeż u l-isforzi ta’ superviżjoni li jsiru realment mill-ESMA.
            
            
               Tariffi għar-rikonoxximent
            
            
               Fir-rigward tal-ispejjeż għar-rikonoxximent, l-ESMA tinnota li għadhom ma pproċessawx applikazzjoni għar-rikonoxximent minn repożitorju tat-tranżazzjonijiet ta’ pajjiż terz iżda minħabba s-similaritajiet bejn il-proċeduri taħt l-EMIR u l-SFTR iqisu li kemm it-tariffi għar-rikonoxximent kif ukoll it-tariffi għas-superviżjoni rikorrenti għal repożitorji tat-tranżazzjonijiet ta’ pajjiżi terzi għandhom ikunu identiċi skont iż-żewġ regolamenti.
            
            
               Fid-dawl ta’ dan, u minħabba s-similaritajiet mar-rikonoxximent taħt l-EMIR, l-ESMA pproponiet li tinżamm l-istess struttura u livell ta’ tariffi bħal fl-EMIR. Speċifikament, l-ESMA pproponiet li r-repożitorji tat-tranżazzjonijiet ta’ pajjiżi terzi jħallsu tariffa għar-rikonoxximent għall-ewwel darba li tikkonsisti f’żewġ komponenti: (1) EUR 20 000 għall-ipproċessar tal-applikazzjoni għar-rikonoxximent u (2) ammont li jirriżulta mill-ispejjeż għall-konklużjoni ta’ ftehim ta’ kooperazzjoni, stmat li jlaħħaq EUR 35 000. Barra minn hekk, l-ESMA pproponiet li f’każ ta’ estensjoni ta’ reġistrazzjoni għar-rikonoxximent l-ewwel komponent, l-ipproċessar tal-applikazzjoni għar-rikonoxximent jitnaqqas b’50 % li jikkorrispondi għal EUR 10 000 minħabba s-sinerġiji mal-proċess ta’ reġistrazzjoni fl-EMIR. L-ESMA pproponiet li t-tieni komponent jibqa’ l-istess f’każ ta’ estensjoni tar-rikonoxximent.
            
            
               Fir-rigward tat-tariffa rikorrenti għar-rikonoxximent, l-ESMA pproponiet li din għandha tiġi ffissata għal EUR 5 000 b’mod simili għat-tariffa rikorrenti għar-rikonoxximent fl-EMIR.
            
            
               Filwaqt li l-parteċipanti tas-suq qablu b’mod ġenerali mal-proposta tal-ESMA, qajmu tħassib li l-istima tal-ispiża għall-valutazzjoni tar-reġim ta’ pajjiż terz u l-konklużjoni ta’ ftehimiet ta’ kooperazzjoni hija għolja wisq. Madankollu, l-ESMA żżomm l-istima tagħha minħabba li l-valutazzjonijiet taħt l-SFTR u l-EMIR huma differenti u minħabba li mhuwiex ċar jekk l-awtorità tal-pajjiż terz responsabbli għas-superviżjoni tar-repożitorji tat-tranżazzjonijiet għal derivattivi u għal SFTs tkunx l-istess, għalhekk ma hemm l-ebda raġuni biex wieħed jassumi li ser ikun hemm sinerġiji li jwasslu għal inqas sforzi ta’ sorveljanza li mbagħad jiġġustifikaw tariffi inqas. 
            
            
               Kundizzjonijiet ta’ ħlas u ta’ rimborż 
            
            
               Peress li t-tariffi għandhom ikopru l-ispejjeż tal-ESMA, l-ESMA tipproponi li t-tariffi għar-reġistrazzjoni jitħallsu kollha fil-ħin tal-applikazzjoni. Sabiex jiġu evitati applikazzjonijiet foloz, l-ESMA tipproponi li ma għandux ikun hemm il-possibbiltà li applikazzjoni tiġi rtirata.
            
            
               Barra minn hekk, b’mod simili għall-EMIR, l-ESMA tipproponi li t-tariffi annwali għas-superviżjoni jitħallsu f’żewġ pagamenti akkont. Għalhekk, l-ewwel pagament akkont għandu jitħallas fit-28 ta’ Frar ta’ kull sena. Madankollu, l-ESMA tipproponi li d-data tal-ħlas tat-tieni pagament akkont tinbidel mill-31 ta’ Awwissu għall-31 ta’ Ottubru sabiex tiġi indirizzata aħjar il-possibbiltà ta’ applikazzjonijiet mhux mistennija għal reġistrazzjoni jew rikonoxximent. Il-maġġoranza tar-rispondenti ma oġġezzjonawx għal dan l-approċċ.
            
            
               Fl-aħħar nett, l-ESMA tipproponi li t-tariffi kollha għandhom jinġabru mill-ESMA li mbagħad tirrimborża l-ispejjeż imġarrba mill-awtoritajiet nazzjonali bħala riżultat tat-twettiq tal-kompiti ta’ superviżjoni delegati lilhom mill-ESMA. Ir-rispondenti appoġġjaw il-proposta tal-ESMA.
            
            
               Dan ir-Regolament isegwi l-miżuri proposti mill-ESMA fil-parir tekniku tagħha.
            
            
               3.1.Analiżi tal-kostijiet u tal-benefiċċji
            
            
               Ir-reġistrazzjoni ta’ repożitorji tat-tranżazzjonijiet u r-rikonoxximent ta’ repożitorji tat-tranżazzjonijiet ta’ pajjiżi terzi, kif ukoll is-superviżjoni kontinwa tagħhom mill-ESMA u mill-awtoritajiet nazzjonali jinvolvu spejjeż ta’ superviżjoni. L-SFTR jeħtieġ li r-repożitorji tat-tranżazzjonijiet ikopru dawn l-ispejjeż b’mod proporzjonali għall-fatturat tagħhom. Huwa probabbli li r-repożitorji tat-tranżazzjonijiet jgħaddu dawk l-ispejjeż kollha jew ammont sostanzjali minn dawn l-ispejjeż lill-kontropartijiet tar-rapportar permezz tat-tariffi imposti mir-repożitorji tat-tranżazzjonijiet.
            
            
               L-ispejjeż totali għas-superviżjoni tar-repożitorji tat-tranżazzjonijiet jistgħu jkunu mistennija li jkunu bejn wieħed u ieħor l-istess bħal dawk għar-repożitorji tat-tranżazzjonijiet li joperaw taħt l-EMIR, jiġifieri ta’ EUR 2,5 miljuni (ara l-estimi tal-ESMA hawn fuq). Dan l-ammont huwa sinifikanti meta mqabbel mal-ispejjeż totali ta’ konformità tar-repożitorji tat-tranżazzjonijiet, li Europe Economics
                  5
                stmat li jlaħħqu EUR 3,4-6,5 miljun bħala kost ta’ darba u ta’ EUR 1,6-2,1 miljuni bħala kost annwali rikorrenti għal kull repożitorju tat-tranżazzjonijiet. Madankollu, minħabba l-probabbiltà li r-repożitorji tat-tranżazzjonijiet jgħaddu l-kost lill-partijiet li jkunu qed jirrapportaw, għandhom jiġu mqabbla mal-ispejjeż totali għall-partijiet li jkunu qed jirrapportaw. Europe Economics stmat li l-ispejjeż totali ta’ darba tal-industrija huma ta’ madwar EUR 151 – EUR 198 miljun u l-ispejjeż totali annwali rikorrenti tal-industrija huma ta’ madwar EUR 44 – EUR 59 miljun. F’dan l-isfond, l-ispejjeż annwali ta’ superviżjoni tal-ESMA ta’ EUR 2,5 miljun huma inqas sinifikanti.
            
            
               Fi kwalunkwe każ, dawk l-ispejjeż ser jiġu kkumpensati mill-benefiċċji li joħorġu minn trasparenza mtejba u mill-provvista ta’ data regolari u granulari lir-regolaturi dwar is-suq tal-SFTs. Tali informazzjoni tippermetti lir-regolaturi jimmonitorjaw u jidentifikaw it-tfaċċar ta’ riskju sistemiku bħala riżultat tal-akkumulazzjoni ta’ ingranaġġ, ta’ maturità u ta’ trasformazzjoni tal-likwidità barra mis-sistema bankarja tradizzjonali u jieħdu azzjoni preventiva, jekk ikun hemm bżonn.
            
         
         
            
               3.2.Proporzjonalità
            
            
               Dan ir-Regolament jistabbilixxi t-tariffi għar-repożitorji tat-tranżazzjonijiet, u jispeċifika t-tipi tagħhom, l-ammonti u l-mod li bih jitħallsu. L-għan tat-tariffi huwa li jiġu koperti kompletament l-ispejjeż tal-ESMA relatati mas-superviżjoni ta’ repożitorji tat-tranżazzjonijiet mingħajr ma jwasslu għal defiċits jew eċċessi sinifikanti. It-tariffi huma kkalibrati sabiex jintlaħaq dan l-objettiv u għalhekk huma proporzjonati.
            
            
               Fid-dawl ta’ dan ta’ hawn fuq, dan ir-Regolament jiżgura l-applikazzjoni proporzjonata tar-regoli tal-SFTR, u b’hekk iqis il-prinċipju tal-proporzjonalità.
            
            
               3.3.Sussidjarjetà
            
            
               L-objettiv ta’ dan ir-Regolament huwa li jispeċifika t-tipi ta’ tariffi u l-ammont li r-repożitorji tat-tranżazzjonijiet iħallsu lill-ESMA sabiex tkopri l-ispejjeż ta’ superviżjoni li ġġarrab.
            
            
               L-Istati Membri ma jistgħux jieħdu dawn l-azzjonijiet waħedhom, minħabba li dawk it-tariffi jridu jiġu determinati b’mod konsistenti madwar l-UE sabiex tiġi żgurata distribuzzjoni ġusta tal-ispejjeż fost ir-repożitorji tat-tranżazzjonijiet u kondizzjonijiet ekwivalenti ta’ kompetizzjoni fl-UE. Dan ir-Regolament jikkumplimenta l-SFTR, filwaqt li jirrispetta l-prinċipju tal-proporzjonalità kif stabbilit hawn fuq, u għalhekk huwa konformi mal-prinċipju tas-sussidjarjetà.
            
            
               4.ELEMENTI LEGALI TAL-ATT DELEGAT
            
            
               Il-Kapitolu I tar-regolament propost dwar it-tariffi jistabbilixxi d-dispożizzjonijiet ġenerali, b’mod partikolari:
            
            
               ·L-Artikolu 1 jistabbilixxi l-ispejjeż li jridu jiġu koperti mit-tariffi. Il-proposta ma tinkludix spejjeż addizzjonali fir-rigward tal-ispejjeż tal-persunal.
            
            
               ·L-Artikolu 2 jiddefinixxi l-fatturat applikabbli tar-repożitorji tat-tranżazzjonijiet, li abbażi tiegħu jiġu imposti t-tariffi għas-superviżjoni.
            
            
               ·L-Artikolu 3 jipprevedi l-possibilità li jiġi rivedut il-livell tat-tariffi fil-każ ta’ eċċess jew defiċit sinifikanti u rikorrenti.
            
            
               Il-Kapitolu II jistipula t-tipi ta’ tariffi li jridu jiġu imposti fuq ir-repożitorji tat-tranżazzjonijiet skont l-SFTR:
            
            
               ·L-Artikolu 4 jelenka t-tipi ta’ tariffi li jridu jitħallsu.
            
            
               ·L-Artikolu 5 jispeċifika t-tariffa ta’ darba għar-reġistrazzjoni u għall-estensjoni tar-reġistrazzjoni li trid tiġi imposta, li tirrifletti n-nefqa meħtieġa sabiex l-ESMA tipproċessa applikazzjoni għar-reġistrazzjoni jew għall-estensjoni tar-reġistrazzjoni.
            
            
               ·L-Artikolu 6 jispeċifika t-tariffi annwali għas-superviżjoni li jridu jiġu imposti, li jkopru l-ispejjeż tal-ESMA għall-attivitajiet ta’ superviżjoni rikorrenti u ser ikunu proporzjonati mal-fatturat applikabbli ta’ repożitorju tat-tranżazzjonijiet. Ġiet stabbilita tariffa minima għas-superviżjoni biex tkopri l-ispejjeż amministrattivi fissi għas-superviżjoni.
            
            
               ·L-Artikolu 7 jispeċifika t-tariffi għar-rikonoxximent li jridu jiġu imposti fuq ir-repożitorji tat-tranżazzjonijiet ta’ pajjiżi terzi.
            
            
               Il-Kapitolu III jiddefinixxi l-modalitajiet tal-ħlas u r-rimborż possibbli tat-tariffi, b’mod partikolari:
            
            
               ·L-Artikolu 8 jispeċifika l-modalitajiet ġenerali tal-ħlas. Il-ħlasijiet iridu jsiru fil-munita euro. Ġiet stabbilita wkoll penali ta’ kuljum fil-każ ta’ ħlas tard.
            
            
               ·L-Artikolu 9 jispeċifika l-modalitajiet tal-ħlas tat-tariffi għar-reġistrazzjoni, li jridu jitħallsu kollha fil-ħin tal-applikazzjoni għar-reġistrazzjoni.
            
            
               ·L-Artikolu 10 jispeċifika l-modalitajiet tal-ħlas tat-tariffi annwali għas-superviżjoni, li jridu jitħallsu f’żewġ pagamenti akkont (Frar u Ottubru ta’ kull sena).
            
         
         
            
               ·L-Artikolu 11 jispeċifika l-modalitajiet tal-ħlas tat-tariffi għar-rikonoxximent, li jridu jitħallsu kollha fil-ħin tal-applikazzjoni għar-rikonoxximent, u fi Frar ta’ kull sena fir-rigward tat-tariffa annwali għas-superviżjoni.
            
            
               ·L-Artikolu 12 jipprevedi r-rimborż tal-ispejjeż imġarrba mill-awtoritajiet kompetenti fit-twettiq tal-kompiti delegati lilhom mill-ESMA skont l-SFTR. 
            
            
               Il-Kapitolu IV jipprevedi d-dispożizzjonijiet tranżitorji u finali
            
            
               ·L-Artikolu 13 jiddetermina l-mod kif jiġu kkalkulati t-tariffi għas-superviżjoni interim tal-ewwel sena u li jridu jitħallsu mir-repożitorji tat-tranżazzjonijiet.
            
            
               ·L-Artikolu 14 jispeċifika l-modalitajiet tal-ħlas tat-tariffi għar-reġistrazzjoni u t-tariffi għar-repożitorji ta’ pajjiżi terzi fl-2019.
            
            
               ·L-Artikolu 15 jistabbilixxi t-tariffa annwali għas-superviżjoni għall-2020 li trid titħallas mir-repożitorji tat-tranżazzjonijiet reġistrati fl-2019.
            
            
               ·L-Artikolu 16 jipprevedi d-data tad-dħul fis-seħħ tal-Att. 
            
            
               Fl-Anness tiegħu, ir-regolament delegat jispeċifika l-metodu tal-kalkolu u t-termini tal-ħlas għat-tariffi għas-superviżjoni interim tal-ewwel sena definiti fl-Artikolu 13.
            
            
               REGOLAMENT DELEGAT TAL-KUMMISSJONI (UE) .../...
            
            
               ta’ 13.12.2018
            
            
               li jissupplimenta r-Regolament (UE) 2015/2365 tal-Parlament Ewropew u tal-Kunsill fir-rigward tat-tariffi imposti mill-Awtorità Ewropea tat-Titoli u s-Swieq fuq ir-repożitorji tat-tranżazzjonijiet
            
            
               (Test b’rilevanza għaż-ŻEE)
            
            
               IL-KUMMISSJONI EWROPEA,
            
            
               Wara li kkunsidrat it-Trattat dwar il-Funzjonament tal-Unjoni Ewropea,
            
            
               Wara li kkunsidrat ir-Regolament (UE) 2015/2365 tal-Parlament Ewropew u tal-Kunsill tal-25 ta’ Novembru 2015 dwar it-trasparenza ta’ transazzjonijiet ta’ finanzjament tat-titoli u l-użu mill-ġdid u li jemenda r-Regolament (UE) Nru 648/2012
                  6
               , u b’mod partikolari l-Artikolu 11(2) tiegħu,
            
            
               Billi:
            
            
               (1)L-Artikolu 62 tar-Regolament (UE) Nru 1095/2010 tal-Parlament Ewropew u tal-Kunsill
                  7
                jipprovdi li d-dħul tal-Awtorità Ewropea tat-Titoli u s-Swieq (ESMA) jikkonsisti f’tariffi mħallsa lill-ESMA fil-każijiet speċifikati fil-leġiżlazzjoni tal-Unjoni, flimkien ma’ kontribuzzjonijiet mill-awtoritajiet pubbliċi nazzjonali u sussidju mill-Unjoni.
            
            
               (2)Jenħtieġ li tiġi imposta tariffa għar-reġistrazzjoni fuq ir-repożitorji tat-tranżazzjonijiet stabbiliti fl-Unjoni sabiex jiġu koperti l-ispejjeż tal-ESMA għall-ipproċessar tal-applikazzjoni għar-reġistrazzjoni. 
            
            
               (3)L-ispejjeż tal-ESMA għall-ipproċessar tal-applikazzjoni għar-reġistrazzjoni jkunu ogħla meta r-repożitorju tat-tranżazzjonijiet jipprovdi servizzi anċillari. Il-provvista ta’ tali servizzi anċillari hija indikatur ta’ fatturat għoli mistenni u ta’ spejjeż ogħla assoċjati mal-valutazzjoni tal-applikazzjoni għar-reġistrazzjoni. Għalhekk, għall-fini tal-impożizzjoni ta’ tariffi għar-reġistrazzjoni, ir-repożitorji tat-tranżazzjonijiet jenħtieġ li jiġu kklassifikati f’żewġ kategoriji ta’ fatturat totali mistenni, fatturat mistenni ogħla u aktar baxx, li għalihom jenħtieġ li japplikaw tariffi għar-reġistrazzjoni differenti, skont jekk għandhomx l-intenzjoni li jipprovdu servizzi anċillari.
            
            
               (4)Meta repożitorju tat-tranżazzjonijiet diġà rreġistrat skont ir-Regolament (UE) Nru 648/2012 tal-Parlament Ewropew u tal-Kunsill
                  8
                japplika għal estensjoni tar-reġistrazzjoni, in-nefqa meħtieġa għall-valutazzjoni u għall-eżaminazzjoni preċiżi tal-applikazzjoni tkun inqas minn dik għal reġistrazzjoni ġdida peress li l-ESMA diġà jkollha informazzjoni pertinenti dwar ir-repożitorju tat-tranżazzjonijiet applikanti. Għalhekk, ir-repożitorju tat-tranżazzjonijiet applikanti jenħtieġ li jħallas tariffa mnaqqsa. Meta repożitorju tat-tranżazzjonijiet li ma jkunx diġà rreġistrat skont ir-Regolament (UE) Nru 648/2012 jissottometti simultanjament applikazzjonijiet għar-reġistrazzjoni kemm skont ir-Regolament (UE) Nru 648/2012 kif ukoll ir-Regolament (UE) 2015/2365, in-nefqa meħtieġa għall-valutazzjoni u għall-eżaminazzjoni preċiżi tal-applikazzjonijiet tkun ukoll aktar baxxa minħabba s-sinerġiji tar-reviżjoni unika tal-istess tip ta’ dokumenti. Fil-każ ta’ applikazzjonijiet simultanji, ir-repożitorju tat-tranżazzjonijiet jenħtieġ li jħallas it-tariffa għar-reġistrazzjoni sħiħa dovuta skont ir-Regolament (UE) Nru 648/2012, u l-ħlas imnaqqas għall-estensjoni tar-reġistrazzjoni dovut skont ir-Regolament (UE) 2015/2365.
            
         
         
            
               (5)Jekk, wara r-reġistrazzjoni, repożitorju tat-tranżazzjonijiet jibda joffri servizzi anċillari u b’hekk jaqa’ taħt kategorija ogħla f’termini ta’ fatturat totali mistenni, ir-repożitorju tat-tranżazzjonijiet jenħtieġ li jħallas id-differenza bejn it-tariffa għar-reġistrazzjoni inizjali u t-tariffa għar-reġistrazzjoni li tikkorrispondi għall-kategorija ta’ fatturat ogħla mistenni. Bil-maqlub, meta repożitorju tat-tranżazzjonijiet jieqaf joffri servizzi anċillari wara r-reġistrazzjoni, jenħtieġ li ma jiġix rimborżat mill-ESMA peress li n-nefqa meħtieġa għall-valutazzjoni tal-applikazzjoni ta’ repożitorju tat-tranżazzjonijiet b’fatturat għoli tkun effettivament intefqet waqt ir-reġistrazzjoni.
            
            
               (6)Sabiex jiġu evitati applikazzjonijiet mhux iġġustifikati, it-tariffi għar-reġistrazzjoni jenħtieġ li ma jiġux rimborżati jekk applikant jirtira l-applikazzjoni tiegħu matul il-proċess ta’ reġistrazzjoni, u lanqas jekk ir-reġistrazzjoni tiġi rifjutata.
            
            
               (7)Sabiex jiġi żgurat użu effiċjenti tal-baġit tal-ESMA u, fl-istess ħin, jittaffa l-piż finanzjarju għall-Istati Membri u għall-Unjoni, hemm bżonn li jiġi żgurat li r-repożitorji tat-tranżazzjonijiet iħallsu talanqas l-ispejjeż kollha relatati mas-superviżjoni tagħhom. It-tariffi għas-superviżjoni jenħtieġ li jiġu stabbiliti f’livell sabiex li fih tiġi evitata akkumulazzjoni sinifikanti ta’ defiċit jew ta’ eċċess għall-attivitajiet relatati mar-repożitorji tat-tranżazzjonijiet. Fil-każ ta’ defiċits, l-ESMA jenħtieġ li ma tirkuprax id-defiċit mingħand ir-repożitorji tat-tranżazzjonijiet. Jekk id-defiċit ikun sinifikanti, l-ESMA jenħtieġ li tanalizza r-raġunijiet u temenda l-ispejjeż għas-superviżjoni proforma tagħha għall-perjodu baġitarju li jmiss. Fir-rigward ta’ eċċessi, ir-repożitorji tat-tranżazzjonijiet jenħtieġ li ma jirkuprawx l-eċċessi tat-tariffi.
            
            
               (8)Sabiex tiġi żgurata allokazzjoni ġusta u ċara tat-tariffi li, fl-istess ħin, tirrifletti l-isforz amministrattiv reali ddedikat lil kull entità taħt superviżjoni, it-tariffa għas-superviżjoni jenħtieġ li tiġi kkalkulata abbażi tal-fatturat iġġenerat mill-attivitajiet ewlenin ta’ repożitorju tat-tranżazzjonijiet u mis-servizzi anċillari tiegħu. Għall-fini tal-kalkolu tal-fatturat applikabbli, huwa meħtieġ li ssir distinzjoni bejn servizzi anċillari relatati direttament mal-provvista tas-servizzi ewlenin ta’ ġbir u ta’ żamma f’post ċentrali ta’ rekords ta’ tranżazzjonijiet ta’ finanzjament tat-titoli (securities financing transactions, SFTs) skont ir-Regolament (UE) 2015/2365, bħal self minn aġenti u mmaniġġjar tal-kollateral jew servizzi relatati mal-ġbir u maż-żamma f’post ċentrali ta’ rekords ta’ SFTs u ta’ derivattivi, bħal tqabbil tat-tranżazzjonijiet, konferma/affermazzjoni tat-tranżazzjonijiet, valwazzjoni tal-kollateral, u rapportar minn partijiet terzi. It-tariffi għas-superviżjoni imposti fuq repożitorju tat-tranżazzjonijiet jenħtieġ li jkunu proporzjonati mal-attività ta’ dak ir-repożitorju tat-tranżazzjonijiet individwali meta mqabbla mal-attività totali tar-repożitorji tat-tranżazzjonijiet kollha reġistrati u taħt superviżjoni f’sena partikolari.  Madankollu, minħabba li hemm xi spejjeż amministrattivi fissi għas-superviżjoni ta’ repożitorji tat-tranżazzjonijiet, jenħtieġ li tiġi stabbilita tariffa minima annwali għas-superviżjoni. Dan l-ammont mhuwiex affettwat mill-ħlas ta’ tariffi għas-superviżjoni skont ir-Regolament (UE) Nru 648/2012.
            
            
               (9)Jenħtieġ li jiġu pprovduti regoli dwar it-tariffi li jridu jiġu imposti fuq ir-repożitorji tat-tranżazzjonijiet ta’ pajjiżi terzi li japplikaw għar-rikonoxximent fl-Unjoni skont ir-Regolament (UE) Nru 2015/2365, sabiex jiġu koperti l-ispejjeż għar-rikonoxximent u amministrattivi annwali għas-superviżjoni. F’dan ir-rigward, it-tariffa għar-rikonoxximent jenħtieġ li tinkludi żewġ komponenti, in-nefqa meħtieġa relatata mal-ipproċessar tal-applikazzjoni għar-rikonoxximent ta’ dawn ir-repożitorji tat-tranżazzjonijiet ta’ pajjiżi terzi mill-ESMA skont l-Artikolu 19(4) ta’ dak ir-Regolament u n-nefqa meħtieġa relatata mal-konklużjoni ta’ arranġamenti ta’ kooperazzjoni mal-awtoritajiet kompetenti tal-pajjiż terz fejn ir-repożitorju tat-tranżazzjonijiet huwa rreġistrat skont l-Artikolu 20 ta’ dak ir-Regolament. L-ispejjeż assoċjati mal-konklużjoni ta’ arranġamenti ta’ kooperazzjoni jenħtieġ li jinqasmu bejn ir-repożitorji tat-tranżazzjonijiet rikonoxxuti mill-istess pajjiż terz. Barra minn hekk, repożitorji tat-tranżazzjonijiet ta’ pajjiżi terzi jenħtieġ li jintalbu jħallsu tariffa annwali għas-superviżjoni.
            
            
               (10)Meta repożitorju tat-tranżazzjonijiet ta’ pajjiż terz diġà rikonoxxut skont ir-Regolament (UE) Nru 648/2012 japplika għal estensjoni tar-reġistrazzjoni għar-rikonoxximent tiegħu, l-ispejjeż għall-ipproċessar tal-applikazzjoni huwa mistenni li jkunu inqas mill-ispejjeż għall-ipproċessar ta’ applikazzjoni ġdida minħabba s-sinerġiji bejn ir-reġimi taħt ir-Regolament (UE) Nru 648/2012 u r-Regolament (UE) 2015/2365. Għalhekk, il-komponent tat-tariffa għar-rikonoxximent relatat mal-ipproċessar tal-applikazzjoni jenħtieġ li jitnaqqas. Min-naħa l-oħra, l-ispejjeż għall-konklużjoni ta’ ftehim ta’ kooperazzjoni jinvolvu spejjeż speċifiċi għall-konformità mar-Regolament (UE) 2015/2365. Għalhekk, il-komponent tat-tariffa għar-rikonoxximent relatat ma’ ftehimiet ta’ kooperazzjoni jenħtieġ li jkun indipendenti mill-eżistenza ta’ ftehimiet ta’ kooperazzjoni skont ir-Regolament (UE) Nru 648/2012.
            
            
               (11)Il-funzjonijiet ta’ superviżjoni eżerċitati mill-ESMA fir-rigward ta’ repożitorji tat-tranżazzjonijiet rikonoxxuti ta’ pajjiżi terzi huma l-aktar relatati mal-implimentazzjoni ta’ arranġamenti ta’ kooperazzjoni, inkluż l-iskambju effettiv ta’ data bejn l-awtoritajiet rilevanti. Il-kost għall-provvista ta’ dawk il-funzjonijiet jenħtieġ li jkun kopert mit-tariffi annwali għas-superviżjoni li jiġu imposti fuq ir-repożitorji tat-tranżazzjonijiet rikonoxxuti. Peress li dawk l-ispejjeż ser ikunu ħafna aktar baxxi mill-ispejjeż imġarrba mill-ESMA biex tipprovdi superviżjoni diretta tar-repożitorji tat-tranżazzjonijiet reġistrati fl-Unjoni, it-tariffi għas-superviżjoni tar-repożitorji tat-tranżazzjonijiet rikonoxxuti jenħtieġ li jkunu ferm aktar baxxi mit-tariffa għas-superviżjoni minima imposta fuq repożitorji tat-tranżazzjonijiet reġistrati taħt superviżjoni diretta tal-ESMA. 
            
            
               (12)L-awtoritajiet nazzjonali kompetenti jġarrbu spejjeż meta jwettqu ħidma skont ir-Regolament (UE) Nru 2015/2365 u bħala riżultat ta’ kwalunkwe delega ta’ kompiti mill-ESMA lill-awtoritajiet nazzjonali kompetenti skont l-Artikolu 74 tar-Regolament (UE) Nru 648/2010 u skont l-Artikolu 9(1) tar-Regolament (UE) 2015/2365. It-tariffi imposti mill-ESMA fuq ir-repożitorji tat-tranżazzjonijiet jenħtieġ li jkopru wkoll dawk l-ispejjeż. Sabiex jiġi evitat li l-awtoritajiet kompetenti jġarrbu telf jew jagħmlu profitt mit-twettiq tal-kompiti ddelegati jew mill-assistenza lill-ESMA, l-ESMA jenħtieġ li tirrimborża l-ispejjeż reali mġarrba minn dik l-awtorità nazzjonali kompetenti. 
            
            
               (13)Peress li fis-sena li fiha ssir ir-reġistrazzjoni ser ikun hemm biss data limitata dwar l-attività ta’ repożitorju tat-tranżazzjonijiet, jenħtieġ li tiġi kkalkulata tariffa interim għas-superviżjoni abbażi ta’ stima tan-nefqa neċessarja għas-superviżjoni ta’ dak ir-repożitorju tat-tranżazzjonijiet fl-ewwel sena tiegħu. Il-kalkolu eżatt tat-tariffa jenħtieġ li jqis id-data tar-reġistrazzjoni tar-repożitorju tat-tranżazzjonijiet u d-data li fiha jibda l-obbligu ta’ rapportar imsemmi fl-Artikolu 4(1) tar-Regolament (UE) 2015/2365 b’tali mod li jiġi rifless b’mod preċiż il-livell ta’ superviżjoni meħtieġ mill-ESMA. Jekk ir-rapportar regolatorju ta’ repożitorju tat-tranżazzjonijiet jibda biss fis-sena wara r-reġistrazzjoni tiegħu, it-tariffa interim għas-superviżjoni għas-sena tar-reġistrazzjoni jenħtieġ li tkun ibbażata fuq it-tariffa għar-reġistrazzjoni. Dan huwa minħabba li n-nefqa meħtieġa għas-superviżjoni ta’ repożitorju tat-tranżazzjonijiet li jkun għadu mhuwiex qed jirrapporta hija komparabbli man-nefqa meħtieġa għall-valutazzjoni tal-applikazzjoni għar-reġistrazzjoni. Skont iż-żmien bejn ir-reġistrazzjoni u l-aħħar tas-sena, l-ammont jiġi aġġustat pro rata bis-suppożizzjoni li proċess ta’ reġistrazzjoni standard jeħtieġ 150 jum ta’ xogħol. Jekk ir-rapportar regolatorju ta’ repożitorju tat-tranżazzjonijiet jibda fl-ewwel sitt xhur tas-sena tar-reġistrazzjoni tiegħu, it-tariffa għas-superviżjoni interim jenħtieġ li tiġi kkalkulata abbażi tal-fatturat applikabbli li jirrifletti d-dħul tar-repożitorju tat-tranżazzjonijiet għall-ewwel nofs tas-sena. Jekk ir-rapportar regolatorju ta’ repożitorju tat-tranżazzjonijiet jibda fl-aħħar sitt xhur tas-sena tar-reġistrazzjoni tiegħu, it-tariffa għas-superviżjoni interim jenħtieġ li tiġi kkalkulata abbażi tal-livell tat-tariffa għar-reġistrazzjoni tar-repożitorju tat-tranżazzjonijiet. Dan huwa minħabba li hemm biss data limitata disponibbli għall-applikazzjoni tal-fatturat applikabbli.
            
            
               (14)Ir-repożitorji tat-tranżazzjonijiet reġistrati fl-2019 mhumiex ser jibdew jipprovdu servizzi ta’ rapportar qabel l-aħħar tal-2019 u l-livell ta’ attività tagħhom fl-2019 x’aktarx ikun kważi ineżistenti. Għalhekk, it-tariffa annwali għas-superviżjoni tagħhom għall-2020 jenħtieġ li tiġi kkalkulata abbażi tal-fatturat applikabbli tagħhom matul l-ewwel nofs tal-2020.
            
            
               (15)Dan ir-Regolament jenħtieġ li jifforma l-bażi għad-dritt tal-ESMA li timponi tariffi fuq ir-repożitorji tat-tranżazzjonijiet,
            
            
               ADOTTAT DAN IR-REGOLAMENT:
            
            
               KAPITOLU I
                  Dispożizzjonijiet ġenerali
            
            
               Artikolu 1
            
            
               Irkupru tal-ispejjeż kollha ta’ superviżjoni
            
            
               It-tariffi imposti fuq ir-repożitorji tat-tranżazzjonijiet għandhom ikopru:
            
            
               (a)l-ispejjeż kollha relatati mar-reġistrazzjoni u mas-superviżjoni ta’ repożitorji tat-tranżazzjonijiet mill-ESMA skont ir-Regolament (UE) 2015/2365, inklużi dawk l-ispejjeż li jirriżultaw mir-rikonoxximent ta’ repożitorji tat-tranżazzjonijiet kif ukoll l-ispejjeż li jirriżultaw mill-estensjoni ta’ reġistrazzjoni jew mill-estensjoni ta’ rikonoxximent għal repożitorji tat-tranżazzjonijiet li diġà ġew reġistrati jew rikonoxxuti skont ir-Regolament (UE) Nru 648/2012;
            
            
               (b)l-ispejjeż kollha għar-rimborż tal-awtoritajiet kompetenti li jkunu wettqu ħidma skont ir-Regolament (UE) Nru 2015/2365, u bħala riżultat ta’ kwalunkwe delega ta’ kompiti skont l-Artikolu 74 tar-Regolament (UE) Nru 648/2012 u skont l-Artikolu 9 tar-Regolament 2015/2365 (UE).
            
            
               Artikolu 2
            
            
               Fatturat applikabbli
            
         
         
            
               1.Ir-repożitorji tat-tranżazzjonijiet reġistrati skont ir-Regolament (UE) 2015/2365 għandhom iżommu biss kontijiet awditjati għall-finijiet ta’ dan ir-Regolament li jiddistingwu talanqas bejn dawn li ġejjin:
            
            
               (a)id-dħul iġġenerat mill-funzjonijiet ewlenin tal-ġbir u ż-żamma b’mod ċentrali tar-rekords tal-SFTs skont ir-Regolament (UE) 2015/2365;
            
            
               (b)id-dħul iġġenerat minn servizzi anċillari li huma relatati direttament mal-ġbir u maż-żamma f’post ċentrali tar-rekords tal-SFTs skont ir-Regolament (UE) 2015/2365. 
            
            
               Id-dħul applikabbli mis-servizzi anċillari tar-repożitorju tat-tranżazzjonijiet għal sena partikolari (n) għandu jkun id-dħul mis-servizzi determinati skont il-punt (b).
            
            
               2.Ir-repożitorji tat-tranżazzjonijiet reġistrati kemm skont ir-Regolament (UE) 2015/2365 kif ukoll skont ir-Regolament (UE) Nru 648/2012 għandhom iżommu kontijiet awditjati għall-finijiet ta’ dan ir-Regolament li jiddistingwu talanqas bejn dawn li ġejjin:
            
            
               (a)id-dħul iġġenerat mill-funzjonijiet ewlenin tal-ġbir u ż-żamma b’mod ċentrali tar-rekords tal-SFTs skont ir-Regolament (UE) 2015/2365;
            
            
               (b)id-dħul iġġenerat mill-funzjonijiet ewlenin tal-ġbir u ż-żamma b’mod ċentrali tar-rekords tad-derivattivi skont ir-Regolament (UE) Nru 648/2012;
            
            
               (c)id-dħul iġġenerat minn servizzi anċillari li huma relatati direttament mal-ġbir u maż-żamma f’post ċentrali tar-rekords tal-SFTs skont ir-Regolament (UE) 2015/2365;
            
            
               (d)id-dħul iġġenerat minn servizzi anċillari li huma relatati direttament kemm mal-ġbir u maż-żamma f’post ċentrali ta’ rekords ta’ SFTs skont ir-Regolament (UE) 2015/2365 kif ukoll mal-ġbir u maż-żamma f’post ċentrali ta’ rekords ta’ derivattivi skont ir-Regolament (UE) Nru 648/2012.
            
            
               Id-dħul applikabbli mis-servizzi anċillari tar-repożitorju tat-tranżazzjonijiet għal sena partikolari (n) għandu jkun is-somma ta’ 
            
            
               –id-dħul imsemmi fil-punt (c) u 
            
            
               –sehem mid-dħul imsemmi fil-punt (d). 
            
            
               Is-sehem mid-dħul imsemmi fil-punt (d) għandu jkun daqs id-dħul imsemmi fil-punt (a), diviż bl-għadd ta’ 
            
            
               –id-dħul imsemmi fil-punt (a) u 
            
            
               –id-dħul imsemmi fil-punt (b).
            
            
               3.Il-fatturat applikabbli ta’ repożitorju tat-tranżazzjonijiet għal sena partikolari (n) għandu jkun is-somma ta’ 
            
            
               –id-dħul iġġenerat mill-funzjonijiet ewlenin tal-ġbir u taż-żamma f’post ċentrali ta’ rekords ta’ SFTs skont ir-Regolament (UE) 2015/2365 abbażi tal-kontijiet awditjati tas-sena preċedenti (n-1) u 
            
            
               –id-dħul applikabbli tiegħu minn servizzi anċillari determinat skont il-paragrafi 1 u 2, kif applikabbli, abbażi tal-kontijiet awditjati tas-sena preċedenti (n-1) 
            
            
               diviż bis-somma ta’ 
            
            
               –id-dħul totali tar-repożitorji tat-tranżazzjonijiet kollha reġistrati ġġenerat mill-funzjonijiet ewlenin ta’ ġbir u ta’ żamma f’post ċentrali ta’ rekords ta’ SFTs skont ir-Regolament (UE) 2015/2365 abbażi tal-kontijiet awditjati tas-sena preċedenti (n-1) u 
            
         
         
            
               –id-dħul totali applikabbli minn servizzi anċillari tar-repożitorji tat-tranżazzjonijiet kollha reġistrati determinat skont il-paragrafi 1 u 2, kif applikabbli, abbażi tal-kontijiet awditjati tas-sena preċedenti (n-1).
            
            
               Għalhekk il-fatturat applikabbli ta’ repożitorju tat-tranżazzjonijiet speċifiku (‘TRi’ fil-formula hawn taħt) għandu jiġi kkalkulat kif ġej: 
            
            
            
            
               fejn id-dħul mill-SFTs = dħul minn servizzi ewlenin ta’ SFTs + dħul minn servizzi anċillari applikabbli.
            
            
               4.Meta r-repożitorju tat-tranżazzjonijiet ma jkunx opera matul is-sena preċedenti sħiħa (n-1), il-fatturat applikabbli tiegħu għandu jiġi stmat skont il-formula stabbilita fil-paragrafu 3 billi jiġi estrapolat, għar-repożitorju tat-tranżazzjonijiet, il-valur ikkalkulat għall-għadd ta’ xhur li matulhom ir-repożitorju tat-tranżazzjonijiet opera fis-sena (n-1) għas-sena kollha (n-1). 
            
            
               Artikolu 3
            
            
               Aġġustament tat-tariffi
            
            
               It-tariffi imposti għall-attivitajiet tal-ESMA relatati mar-repożitorji tat-tranżazzjonijiet għandhom jiġu stabbiliti f’livell sabiex tiġi evitata akkumulazzjoni sinifikanti ta’ defiċit jew ta’ eċċess.
            
            
               Meta jkun hemm eċċess jew defiċit sinifikanti rikorrenti, il-Kummissjoni għandha tirrevedi l-livell tat-tariffi. 
            
            
            
               KAPITOLU II
                  Tariffi
            
            
               Artikolu 4
            
            
               Tipi ta’ tariffi
            
            
               1.Ir-repożitorji tat-tranżazzjonijiet stabbiliti fl-Unjoni li japplikaw għal reġistrazzjoni skont l-Artikolu 5(1) tar-Regolament (UE) Nru 2015/2365 għandhom jintalbu jħallsu t-tipi ta’ tariffi li ġejjin:
            
            
               (a)tariffi għar-reġistrazzjoni u għall-estensjoni tar-reġistrazzjoni skont l-Artikolu 5;
            
            
               (b)tariffi annwali għas-superviżjoni skont l-Artikolu 6. 
            
            
               2.Repożitorji tat-tranżazzjonijiet stabbiliti f’pajjiżi terzi li japplikaw għar-rikonoxximent skont l-Artikolu 19(4) tar-Regolament (UE) Nru 2015/2365 għandhom jintalbu jħallsu t-tipi ta’ tariffi li ġejjin:
            
            
               (a)tariffi għar-rikonoxximent jew għall-estensjoni tar-reġistrazzjoni skont il-paragrafi 1 u 2 tal-Artikolu 7;
            
            
               (b)tariffi annwali għas-superviżjoni għal repożitorji tat-tranżazzjonijiet rikonoxxuti skont l-Artikolu 7(3).
            
         
         
            
               Artikolu 5
            
            
               Tariffa għar-reġistrazzjoni u tariffa għall-estensjoni ta’ reġistrazzjoni
            
            
               1.It-tariffa għar-reġistrazzjoni li għandha titħallas minn repożitorji tat-tranżazzjonijiet applikanti individwali għandha tirrifletti n-nefqa meħtieġa għall-valutazzjoni u għall-eżaminazzjoni preċiżi tal-applikazzjoni għar-reġistrazzjoni jew għall-estensjoni tar-reġistrazzjoni, b’kont meħud tas-servizzi li ser jiġu pprovduti mir-repożitorju tat-tranżazzjonijiet, inkluż kull servizz anċillari.
            
            
               2.Repożitorju tat-tranżazzjonijiet għandu jitqies li joffri servizzi anċillari f’kull waħda mis-sitwazzjoni segwenti:
            
            
               (a)meta jipprovdi servizzi anċillari b’mod dirett; 
            
            
               (b)meta entità li tappartjeni għall-istess grupp bħal dak tar-repożitorju tat-tranżazzjonijiet tipprovdi servizzi anċillari;
            
            
               (c)meta entità li magħha r-repożitorju tat-tranżazzjonijiet ikun ikkonkluda ftehim fil-kuntest tal-katina jew tal-linja operatorja tat-tranżazzjoni jew ta’ wara t-tranżazzjoni għall-kooperazzjoni fil-forniment ta’ servizzi tkun tipprovdi s-servizzi anċillari. 
            
            
               3.Meta repożitorju tat-tranżazzjonijiet ma jipprovdix servizzi anċillari kif imsemmi fil-paragrafu 2, ir-repożitorju tat-tranżazzjonijiet ikkonċernat għandu jitqies li jkollu fatturat totali mistenni baxx u għandu jħallas tariffa għar-reġistrazzjoni ta’ EUR 65 000. 
            
            
               4.Meta repożitorju tat-tranżazzjonijiet jipprovdi servizzi anċillari kif imsemmi fil-paragrafu 2, ir-repożitorju tat-tranżazzjonijiet jitqies li jkollu fatturat totali mistenni għoli u għandu jħallas tariffa għar-reġistrazzjoni ta’ EUR 100 000. 
            
            
               5.Meta repożitorju tat-tranżazzjonijiet ikun qiegħed japplika għar-reġistrazzjoni u jkun diġà ġie rreġistrat skont it-Titolu VI, il-Kapitolu 1 tar-Regolament (UE) Nru 648/2012, ir-repożitorju tat-tranżazzjonijiet għandu jħallas tariffa għall-estensjoni tar-reġistrazzjoni ta’:
            
            
               (a)EUR 50 000 għal repożitorji tat-tranżazzjonijiet li jipprovdu servizzi anċillari kif imsemmi fil-paragrafu 2;
            
            
               (b)EUR 32 500 għal repożitorji tat-tranżazzjonijiet b’fatturat mistenni baxx li ma jipprovdux servizzi anċillari kif imsemmi fil-paragrafu 2.
            
            
               6.Meta repożitorju tat-tranżazzjonijiet li ma jkunx diġà rreġistrat skont ir-Regolament (UE) Nru 648/2012 jissottometti simultanjament applikazzjonijiet għar-reġistrazzjoni kemm skont ir-Regolament (UE) Nru 648/2012 kif ukoll skont ir-Regolament (UE) 2015/2365, ir-repożitorju tat-tranżazzjonijiet għandu jħallas it-tariffa għar-reġistrazzjoni kollha dovuta skont ir-Regolament (UE) Nru 648/2012, u t-tariffa għall-estensjoni tar-reġistrazzjoni skont il-paragrafu 5.
            
            
               7.Fil-każ li jkun hemm tibdil materjali fil-kundizzjonijiet għar-reġistrazzjoni kif imsemmi fl-Artikolu 5(4) tar-Regolament (UE) 2015/2365, li bħala konsegwenza tiegħu r-repożitorju tat-tranżazzjonijiet ikollu jħallas tariffa għar-reġistrazzjoni ogħla skont il-paragrafi 3, 4 u 5 mit-tariffa għar-reġistrazzjoni mħallsa fil-bidu, ir-repożitorju tat-tranżazzjonijiet għandu jintalab iħallas id-differenza bejn it-tariffa għar-reġistrazzjoni li tħallset fil-bidu u t-tariffa għar-reġistrazzjoni ogħla applikabbli bħala riżultat ta’ dak it-tibdil materjali.
            
            
               Artikolu 6
            
            
               Tariffi annwali għas-superviżjoni għal repożitorji tat-tranżazzjonijiet reġistrati u għal repożitorji tat-tranżazzjonijiet li estendew ir-reġistrazzjoni tagħhom 
            
            
               1.Repożitorju tat-tranżazzjonijiet reġistrat għandu jintalab iħallas tariffa annwali għas-superviżjoni.
            
            
               2.It-tariffa annwali għas-superviżjoni totali u t-tariffa annwali għas-superviżjoni għal repożitorju tat-tranżazzjonijiet partikolari għal sena partikolari (n) għandhom jiġu kkalkulati kif ġej:
            
            
               (a)it-tariffa annwali għas-superviżjoni totali għal sena partikolari (n) għandha tkun l-istima tan-nefqa relatata mas-superviżjoni tal-attivitajiet ta’ repożitorji tat-tranżazzjonijiet skont ir-Regolament (UE) 2015/2365 kif inkluż fil-baġit tal-ESMA għal dik is-sena;
            
            
               (b)it-tariffa annwali għas-superviżjoni ta’ repożitorju tat-tranżazzjonijiet għal sena partikolari (n) għandha tkun it-tariffa annwali għas-superviżjoni totali determinata skont il-punt (a), maqsuma bejn ir-repożitorji tat-tranżazzjonijiet kollha reġistrati fis-sena n-1, b’mod proporzjonali mal-fatturat applikabbli tagħhom ikkalkulat skont l-Artikolu 2(3).
            
         
         
            
               3.Fl-ebda każ repożitorju tat-tranżazzjonijiet li jkun qiegħed japplika għal reġistrazzjoni jew għal estensjoni tar-reġistrazzjoni skont l-Artikolu 5(5) tar-Regolament (UE) 2015/2365 ma għandu jħallas tariffa annwali għas-superviżjoni ta’ inqas minn EUR 30 000.
            
            
               Artikolu 7
            
            
               Tariffi għal repożitorji tat-tranżazzjonijiet ta’ pajjiżi terzi
            
            
               1.Repożitorju tat-tranżazzjonijiet li jkun qiegħed japplika għar-rikonoxximent skont l-Artikolu 19(4)(a) tar-Regolament (UE) 2015/2365 għandu jħallas tariffa għar-rikonoxximent li tiġi kkalkulata bħala s-somma ta’ dawn li ġejjin:
            
            
               (a)EUR 20 000; 
            
            
               (a)l-ammont li jirriżulta mid-diviżjoni ta’ EUR 35 000 bejn l-għadd totali ta’ repożitorji tat-tranżazzjonijiet mill-istess pajjiż terz li jew huma rikonoxxuti mill-ESMA, jew li applikaw għar-rikonoxximent iżda għadhom ma ġewx rikonoxxuti.
            
            
               2.Repożitorju tat-tranżazzjonijiet li jkun qiegħed japplika għal estensjoni tar-reġistrazzjoni skont l-Artikolu 19(4)(b) tar-Regolament (UE) 2015/2365 għandu jħallas tariffa għar-rikonoxximent li tiġi kkalkulata bħala s-somma ta’ EUR 10 000 u l-ammont ikkalkulat skont il-paragrafu 1(b).
            
            
               3.Repożitorju tat-tranżazzjonijiet rikonoxxut skont l-Artikolu 19(3) tar-Regolament (UE) Nru 2015/2365 għandu jħallas tariffa annwali għas-superviżjoni ta’ EUR 5 000. 
            
            
            
               KAPITOLU III
                  Kundizzjonijiet ta’ Ħlas u ta’ Rimborż
            
            
               Artikolu 8
            
            
               Modalitajiet ġenerali tal-ħlas
            
            
               1.It-tariffi kollha għandhom jitħallsu f’euro. Huma għandhom jitħallsu kif speċifikat fl-Artikoli 9, 10 u 11. 
            
            
               2.Kull ħlas tard għandu jkun soġġett għal penali ta’ kuljum ugwali għal 0,1 % tal-ammont dovut.
            
            
               Artikolu 9
            
            
               Ħlas tat-tariffi għar-reġistrazzjoni
            
            
               1.It-tariffa sħiħa għar-reġistrazzjoni msemmija fl-Artikolu 5 għandha titħallas meta r-repożitorju tat-tranżazzjonijiet jippreżenta l-applikazzjoni tiegħu għar-reġistrazzjoni skont l-Artikolu 5(5) tar-Regolament (UE) 2015/2365.
            
            
               2.It-tariffi għar-reġistrazzjoni ma għandhomx jiġu rimborżati jekk repożitorju tat-tranżazzjonijiet jirtira l-applikazzjoni tiegħu għar-reġistrazzjoni qabel ma l-ESMA tkun adottat id-deċiżjoni motivata li taċċetta jew li tiċħad ir-reġistrazzjoni, jew jekk ir-reġistrazzjoni tiġi rifjutata. 
            
            
               Artikolu 10
            
            
               Ħlas tat-tariffi annwali għas-superviżjoni
            
         
         
            
               1.It-tariffa annwali għas-superviżjoni msemmija fl-Artikolu 6 għal sena partikolari għandha titħallas f’żewġ pagamenti akkont.
            
            
               L-ewwel pagament akkont għandu jsir fit-28 ta’ Frar ta’ dik is-sena u għandu jkun ta’ 5/6 tal-istima tat-tariffa annwali għas-superviżjoni. Jekk il-fatturat applikabbli kkalkulat skont l-Artikolu 2 ma jkunx għadu disponibbli dak iż-żmien, il-kalkolu fuq il-fatturat għandu jkun ibbażat fuq l-aħħar fatturat applikabbli disponibbli skont l-Artikolu 2.
            
            
               It-tieni pagament akkont għandu jsir fil-31 ta’ Ottubru. L-ammont tat-tieni pagament akkont għandu jkun it-tariffa annwali għas-superviżjoni kkalkulata skont l-Artikolu 6 mnaqqsa bl-ammont tal-ewwel pagament akkont.
            
            
               2.L-ESMA għandha tibgħat il-fatturi għall-pagamenti akkont lir-repożitorji tat-tranżazzjonijiet talanqas 30 jum qabel id-data tal-ħlas rispettiva.
            
            
               Artikolu 11
            
            
               Ħlas tat-tariffi għal repożitorji tat-tranżazzjonijiet ta’ pajjiżi terzi
            
            
               1.It-tariffi sħaħ għar-reġistrazzjoni msemmija fl-Artikoli 7(1) u 7(2) għandhom jitħallsu meta r-repożitorju tat-tranżazzjonijiet jippreżenta l-applikazzjoni tiegħu għal rikonoxximent skont l-Artikolu 19(4) tar-Regolament (UE) 2015/2365. Dawn ma għandhomx jiġu rimborżati. 
            
            
               2.Kull darba li tiġi ppreżentata applikazzjoni ġdida għar-rikonoxximent ta’ repożitorju tat-tranżazzjonijiet ta’ pajjiż terz skont l-Artikolu 19(4) tar-Regolament (UE) 2015/2365, l-ESMA għandha terġa’ tikkalkula l-ammont imsemmi fl-Artikolu 7(1)(b).  
            
            
               L-ESMA għandha tirrimborża d-differenza bejn l-ammont impost skont l-Artikolu 7(1)(b) u l-ammont li jirriżulta mill-kalkolu mill-ġdid b’mod ugwali bejn ir-repożitorji tat-tranżazzjonijiet diġà rikonoxxuti mill-istess pajjiż terz. Dik id-differenza għandha tiġi rimborżata jew permezz ta’ ħlas dirett jew permezz ta’ tnaqqis fit-tariffi imposti għas-sena ta’ wara. 
            
            
               3.It-tariffa annwali għas-superviżjoni għal repożitorju tat-tranżazzjonijiet rikonoxxut għandha titħallas sal-aħħar ta’ Frar ta’ kull sena. L-ESMA għandha tibgħat fattura għall-ħlas lil repożitorju tat-tranżazzjonijiet rikonoxxut talanqas 30 jum qabel dik id-data. 
            
            
               Artikolu 12
            
            
               Rimborż tal-awtoritajiet kompetenti
            
            
               1.L-ESMA biss għandha timponi tariffi fuq ir-repożitorji tat-tranżazzjonijiet għar-reġistrazzjoni, għall-estensjoni tar-reġistrazzjoni, għas-superviżjoni u għar-rikonoxximent tagħhom skont dan ir-Regolament. 
            
            
               2.L-ESMA għandha tirrimborża lil awtorità kompetenti għall-ispejjeż reali mġarrba bħala riżultat tat-twettiq ta’ kompiti skont ir-Regolament (UE) Nru 2015/2365 u bħala riżultat ta’ kull delega ta’ kompiti skont l-Artikolu 74 tar-Regolament (UE) Nru 648/2012 u skont l-Artikolu 9(1) tar-Regolament (UE) 2015/2365.
            
            
            
               KAPITOLU IV
                  Dispożizzjonijiet Tranżitorji u Finali
            
            
               Artikolu 13
            
            
               Kalkolu tat-tariffi għas-superviżjoni interim
            
            
               1.Meta l-obbligu ta’ rapportar imsemmi fl-Artikolu 4(1) tar-Regolament (UE) 2015/2365 skont l-Artikolu 33(2)(a) ta’ dak ir-Regolament ikun jibda fis-sena ta’ wara r-reġistrazzjoni ta’ repożitorju tat-tranżazzjonijiet skont l-Artikolu 5(5) tar-Regolament (UE) 2015/2365, ir-repożitorju tat-tranżazzjonijiet għandu jħallas, fis-sena tar-reġistrazzjoni tiegħu, tariffa għas-superviżjoni interim li tiġi kkalkulata skont il-Parti 1 tal-Anness.
            
            
               2.Meta l-obbligu ta’ rapportar imsemmi fl-Artikolu 4(1) tar-Regolament (UE) 2015/2365 skont l-Artikolu 33(2)(a) ta’ dak ir-Regolament ikun jibda fl-ewwel sitt xhur tas-sena tar-reġistrazzjoni ta’ repożitorju tat-tranżazzjonijiet skont l-Artikolu 5(5) tar-Regolament (UE) 2015/2365, ir-repożitorju tat-tranżazzjonijiet għandu jħallas, fis-sena tar-reġistrazzjoni tiegħu, tariffa għas-superviżjoni interim li tiġi kkalkulata skont il-Parti 2 tal-Anness.
            
         
         
            
               3.Meta l-obbligu ta’ rapportar imsemmi fl-Artikolu 4(1) tar-Regolament (UE) 2015/2365 skont l-Artikolu 33(2)(a) ta’ dak ir-Regolament ikun jibda fl-aħħar sitt xhur tas-sena tar-reġistrazzjoni ta’ repożitorju tat-tranżazzjonijiet skont l-Artikolu 5(5) tar-Regolament (UE) 2015/2365, ir-repożitorju tat-tranżazzjonijiet għandu jħallas, fis-sena tar-reġistrazzjoni tiegħu, tariffa għas-superviżjoni interim ikkalkulata skont il-Parti 3 tal-Anness.
            
            
               Artikolu 14
            
            
               Ħlas tat-tariffi għar-reġistrazzjoni u t-tariffi għar-repożitorji tat-tranżazzjonijiet ta’ pajjiżi terzi fl-2019
            
            
               1.Ir-repożitorji tat-tranżazzjonijiet li japplikaw għar-reġistrazzjoni skont l-Artikolu 5(5) tar-Regolament (UE) 2015/2365 fl-2019 għandhom iħallsu t-tariffa sħiħa għar-reġistrazzjoni msemmija fl-Artikolu 6 30 jum wara d-dħul fis-seħħ ta’ dan ir-Regolament jew fid-data tas-sottomissjoni tal-applikazzjoni għar-reġistrazzjoni, skont liema tiġi l-aħħar.
            
            
               2.Ir-repożitorji tat-tranżazzjonijiet ta’ pajjiżi terzi li japplikaw għar-rikonoxximent skont l-Artikolu 19(4) tar-Regolament (UE) 2015/2365 fl-2019 għandhom iħallsu t-tariffa sħiħa għar-rikonoxximent imsemmija fl-Artikolu 7(1) jew 7(2), skont kif ikun applikabbli, 30 jum wara d-dħul fis-seħħ ta’ dan ir-Regolament jew fid-data tas-sottomissjoni tal-applikazzjoni għar-reġistrazzjoni, skont liema tiġi l-aħħar.
            
            
               3.Ir-repożitorji tat-tranżazzjonijiet ta’ pajjiżi terzi rikonoxxuti fl-2019 skont l-Artikolu 19(3) tar-Regolament (UE) 2015/2365 għandhom iħallsu tariffa sħiħa annwali għas-superviżjoni għall-2019 skont l-Artikolu 7(3) 60 jum wara d-dħul fis-seħħ ta’ dan ir-Regolament jew 30 jum wara li l-ESMA tkun għarrfet lir-repożitorju tat-tranżazzjonijiet bid-deċiżjoni dwar ir-rikonoxximent imsemmija fl-Artikolu19(7) tar-Regolament (UE) 2015/2365, skont liema tiġi l-aħħar.  
            
            
               Artikolu 15
            
            
               Tariffa annwali għas-superviżjoni għall-2020 għal repożitorji tat-tranżazzjonijiet reġistrati jew li estendew ir-reġistrazzjoni fl-2019
            
            
               1.It-tariffa annwali għas-superviżjoni ta’ repożitorju tat-tranżazzjonijiet għall-2020 għandha tkun it-tariffa annwali għas-superviżjoni totali determinata skont l-Artikolu 6(2)(a) diviża bejn ir-repożitorji tat-tranżazzjonijiet kollha reġistrati fl-2019, b’mod proporzjonali mal-fatturat applikabbli kkalkulat skont il-paragrafu 2.
            
            
               2.Għall-finijiet tal-kalkolu tat-tariffa annwali għas-superviżjoni għall-2020 skont l-Artikolu 6 għal repożitorju tat-tranżazzjonijiet reġistrat fl-2019 skont l-Artikolu 5(5) tar-Regolament (UE) 2015/2365, il-fatturat applikabbli tar-repożitorju tat-tranżazzjonijiet għandu jkun is-somma ta’ 
            
            
               –id-dħul iġġenerat mill-funzjonijiet ewlenin ta’ ġbir u ta’ żamma f’post ċentrali ta’ rekords ta’ SFTs matul il-perjodu mill-1 ta’ Jannar 2020 sat-30 ta’ Ġunju 2020 u 
            
            
               –id-dħul applikabbli mis-servizzi anċillari tar-repożitorju tat-tranżazzjonijiet skont il-paragrafi 1 u 2 tal-Artikolu 2 matul il-perjodu mill-1 ta’ Jannar 2020 sat-30 ta’ Ġunju 2020 
            
            
               diviż bis-somma ta’ 
            
            
               –id-dħul totali ġġenerat mill-funzjonijiet ewlenin ta’ ġbir u ta’ żamma f’post ċentrali ta’ rekords ta’ SFTs matul il-perjodu mill-1 ta’ Jannar 2020 sat-30 ta’ Ġunju 2020 tar-repożitorji tat-tranżazzjonijiet kollha reġistrati u 
            
            
               –id-dħul applikabbli mis-servizzi anċillari tar-repożitorji tat-tranżazzjonijiet kollha skont il-paragrafi 1 u 2 tal-Artikolu 2 matul il-perjodu mill-1 ta’ Jannar 2020 sat-30 ta’ Ġunju 2020. 
            
            
               3.It-tariffa annwali għas-superviżjoni għall-2020 għar-repożitorji tat-tranżazzjonijiet reġistrati fl-2019 għandha titħallas f’żewġ pagamenti akkont.
            
            
               L-ewwel pagament akkont għandu jsir fit-28 ta’ Frar 2020 u għandu jammonta għat-tariffa għar-reġistrazzjoni mħallsa mir-repożitorju tat-tranżazzjonijiet fl-2019 skont l-Artikolu 5.
            
            
               It-tieni pagament akkont għandu jsir fil-31 ta’ Ottubru 2020. L-ammont tat-tieni pagament akkont għandu jkun it-tariffa annwali għas-superviżjoni kkalkulata skont il-paragrafu 1 mnaqqsa bl-ammont tal-ewwel pagament akkont. 
            
            
               Meta l-ammont imħallas minn repożitorju tat-tranżazzjonijiet fl-ewwel pagament akkont ikun ogħla mit-tariffa annwali għas-superviżjoni kkalkulata skont il-paragrafu 1, l-ESMA għandha tirrimborża lir-repożitorju tat-tranżazzjonijiet id-differenza bejn l-ammont imħallas fl-ewwel pagament akkont u t-tariffa annwali għas-superviżjoni kkalkulata skont il-paragrafu 1.
            
            
               4.L-ESMA għandha tibgħat il-fatturi għall-pagamenti akkont tat-tariffa annwali għas-superviżjoni għall-2020 lir-repożitorji tat-tranżazzjonijiet reġistrati fl-2019 talanqas 30 jum qabel id-data tal-ħlas.
            
         
         
            
               5.Meta l-kontijiet awditjati għall-2020 isiru disponibbli, ir-repożitorji tat-tranżazzjonijiet reġistrati fl-2019 għandhom jirrapportaw lill-ESMA kull tibdil fil-fatturat applikabbli kkalkulat skont il-paragrafu 2, li jirriżulta mid-differenza bejn id-data finali għall-perjodu mill-1 ta’ Jannar 2020 sat-30 ta’ Ġunju 2020 u d-data proviżorja użata għall-kalkolu skont il-paragrafu 2.  
            
            
               Ir-repożitorji tat-tranżazzjonijiet għandhom jintalbu jħallsu d-differenza bejn it-tariffa annwali għas-superviżjoni għall-2020 effettivament imħallsa skont il-paragrafu 1 u t-tariffa annwali għas-superviżjoni għall-2020 li għandha titħallas bħala konsegwenza ta’ xi tibdil fil-fatturat applikabbli msemmi fl-ewwel subparagrafu. 
            
            
               L-ESMA għandha tibgħat il-fattura għal kull pagament addizzjonali msemmi fis-subparagrafu preċedenti talanqas 30 jum qabel id-data tal-ħlas rispettiva.
            
            
               Artikolu 16
            
            
               Dħul fis-seħħ
            
            
               Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
            
            
               Dan ir-Regolament għandu jorbot fl-intier tiegħu u japplika direttament fl-Istati Membri kollha.
            
            
               Magħmul fi Brussell, 13.12.2018
            
            
               
                     Għall-Kummissjoni
               
               
                     Il-President
                     Jean-Claude JUNCKER
               
            
         
         
            
                  
                     (1)
                  
                        Ara fuq 
                  https://www.esma.europa.eu/press-news/consultations/technical-advice-commission-fees-trs-under-sftr-and-certain-amendments-fees
                   
               
               
                  
                     (2)
                  
                        Ara r-Regolament Delegat tal-Kummissjoni (UE) Nru 1003/2013 fir-rigward tat-tariffi imposti mill-ESMA fuq ir-repożitorji tat-tranżazzjonijiet, ĠU 2013 L 279, 19.10.2013, p. 4.
               
               
                  
                     (3)
                  
                        Ara r-Regolament ta’ Delega tal-Kummissjoni (UE) Nru 1003/2013 fir-rigward tat-tariffi imposti mill-ESMA fuq ir-repożitorji tat-tranżazzjonijiet, ĠU 2013 L 279, 19.10.2013, p. 4.
               
               
                  
                     (4)
                  
                        Regolament (KE) Nru 1060/2009 dwar aġenziji li jiggradaw il-kreditu, ĠU L 302, 17.11.2009, p. 2.
               
               
                  
                     (5)
                  
                        L-Analiżi tal-Kost-Benefiċċji dwar l-Istandards Tekniċi Abbozzati Relatati ma’ Tranżazzjonijiet li Jiffinanzjaw it-Titoli ta’ Europe Economics hija mehmuża bħala anness mar-Rapport Finali tal-ESMA dwar l-Istandards Tekniċi skont l-SFTR. Ara t-taqsima 19.3 fuq 
                  https://www.esma.europa.eu/sites/default/files/library/esma70-708036281-82_2017_sftr_final_report_and_cba.pdf
                  .
               
               
                  
                     (6)
                  
                        ĠU L 337, 23.12.2015, p. 1. 
               
               
                  
                     (7)
                  
                        Ir-Regolament (UE) Nru 1095/2010 tal-Parlament Ewropew u tal-Kunsill tal-24 ta’ Novembru 2010 li jistabbilixxi Awtorità Superviżorja Ewropea (l-Awtorità Ewropea tat-Titoli u s-Swieq), u li jemenda d-Deċiżjoni 716/2009/KE u jħassar id-Deċiżjoni tal-Kummissjoni 2009/77/KE (ĠU L 331, 15.12.2010, p. 84).
               
               
                  
                     (8)
                  
                        Ir-Regolament (UE) Nru 648/2012 tal-Parlament Ewropew u tal-Kunsill tal-4 ta’ Lulju 2012 dwar derivati OTC, kontropartijiet ċentrali u repożitorji tad-data dwar it-tranżazzjonijiet (ĠU L 201, 27.7.2012, p. 1).
               
            
      
    ---documentbreak--- 
      
         
         
            
               ANNESS
            
            
               IT-TARIFFI INTERIM TAL-EWWEL SENA
            
            
               Parti 1
            
            
               It-tariffa superviżorja interim għas-sena tar-reġistrazzjoni tar-repożitorju tat-tranżazzjonijiet fejn l-obbligu ta’ rapportar jibda fis-sena ta’ wara
            
            
               1.It-tariffa superviżorja interim tar-repożitorju tat-tranżazzjonijiet għandha tkun l-inqas waħda mit-tnejn li ġejjin:
            
            
               (a)it-tariffa tar-reġistrazzjoni tar-repożitorju tat-tranżazzjonijiet dovuta skont l-Artikolu 5 tar-Regolament preżenti;
            
            
               (b)it-tariffa tar-reġistrazzjoni tar-repożitorju tat-tranżazzjonijiet dovuta skont l-Artikolu 5 tar-Regolament preżenti mmultiplikata bil-proporzjon bejn il-jiem ta’ xogħol mid-data tar-reġistrazzjoni tiegħu sa tmiem is-sena u 150 jum ta’ xogħol. 
            
            
               Dan il-kalkolu għandu jsir kif ġej:
            
            
               It-tariffa superviżorja interim TR = Min (it-tariffa tar-reġistrazzjoni, it-tariffa tar-reġistrazzjoni * il-Koeffiċjent
            
            
               il-Koeffiċjent = Jiem ta’ xogħol superviżorji fis-sena 1
            
            
               150
            
            
               2.It-tariffa superviżorja interim għandha titħallas kompletament 60 jum wara d-dħul fis-seħħ ta’ dan ir-Regolament jew 30 jum wara n-notifika msemmija fl-Artikolu 8(1) tar-Regolament (UE) 2015/2365, skont liema data tkun l-iżjed tard.
            
            
               Parti 2
            
            
               It-tariffa superviżorja interim għas-sena tar-reġistrazzjoni tar-repożitorju tat-tranżazzjonijiet fejn l-obbligu ta’ rapportar jibda fl-ewwel sitt xhur tal-istess sena
            
            
               1.It-tariffa superviżorja interim tar-repożitorju tat-tranżazzjonijiet għandha tkun it-tariffa superviżorja annwali totali stabbilita skont l-Artikolu 6(2)(a) tar-Regolament preżenti diviża bejn ir-repożitorji tat-tranżazzjonijiet kollha rreġistrati matul dik is-sena, fi proporzjon mal-fatturat applikabbli kkalkulat skont il-paragrafu 2.  
            
            
               2.Għall-finijiet tal-kalkolu tat-tariffa superviżorja interim, il-fatturat applikabbli ta’ repożitorju tat-tranżazzjonijiet għandu jkun is-somma 
            
            
               –tad-dħul iġġenerat mill-funzjonijiet ewlenin tal-ġbir u ż-żamma b’mod ċentrali ta’ rekords ta’ SFTs matul il-perjodu mill-1 ta’ Jannar sat-30 ta’ Ġunju tas-sena li matulha r-repożitorju tat-tranżazzjonijiet ikun ġie rreġistrat u 
            
            
               –tad-dħul applikabbli mis-servizzi anċillari tar-repożitorju tat-tranżazzjonijiet skont il-paragrafi 1 u 2 tal-Artikolu 2 tar-Regolament preżenti, kif applikabbli, matul il-perjodu mill-1 ta’ Jannar sat-30 ta’ Ġunju tas-sena li matulha r-repożitorju tat-tranżazzjonijiet ikun ġie rreġistrat 
            
            
               diviża bid-dħul totali ġġenerat mill-funzjonijiet ewlenin tal-ġbir u ż-żamma b’mod ċentrali ta’ rekords ta’ SFTs u d-dħul applikabbli mis-servizzi anċillari tar-repożitorji tat-tranżazzjonijiet irreġistrati kollha skont il-paragrafi 1 u 2 tal-Artikolu 2 tar-Regolament preżenti, kif applikabbli, matul il-perjodu mill-1 ta’ Jannar sat-30 ta’ Ġunju ta’ dik is-sena.
            
         
         
            
               3.It-tariffa superviżorja interim għandha titħallas f’żewġ ħlasijiet parzjali.
            
            
               L-ewwel ħlas parzjali għandu jkun dovut fi żmien 30 jum min-notifika msemmija fl-Artikolu 8(1) tar-Regolament (UE) 2015/2365 u għandu jammonta għat-tariffa tar-reġistrazzjoni tar-repożitorju tat-tranżazzjonijiet skont l-Artikolu 5 tar-Regolament preżenti.
            
            
               It-tieni pagament parzjali għandu jkun dovut fil-31 ta’ Ottubru. L-ammont tat-tieni ħlas parzjali għandu jkun it-tariffa superviżorja interim ikkalkulata skont il-paragrafu 1 imnaqqsa bl-ammont tal-ewwel ħlas parzjali. 
            
            
               Jekk l-ammont imħallas minn repożitorju tat-tranżazzjonijiet fl-ewwel ħlas parzjali jkun ogħla mit-tariffa superviżorja interim ikkalkulata skont il-paragrafu 1, l-ESMA għandha tirrimborża lir-repożitorju tat-tranżazzjonijiet id-differenza bejn l-ammont imħallas fl-ewwel ħlas parzjali u t-tariffa superviżorja interim ikkalkulata skont il-paragrafu 1.
            
            
               4.Meta l-kontijiet awditjati għas-sena ta’ reġistrazzjoni jsiru disponibbli, ir-repożitorji tat-tranżazzjonijiet għandhom jirrapportaw lill-ESMA kull bidla fil-fatturat applikabbli kkalkulat skont il-paragrafu 1, li tirriżulta mid-differenza bejn id-data finali għall-perjodu mill-1 ta’ Jannar sat-30 ta’ Ġunju u d-data proviżorja użata għall-kalkolu skont il-paragrafu 1.
            
            
               Ir-repożitorji tat-tranżazzjonijiet jiġu ċċarġjati d-differenza bejn it-tariffa superviżorja annwali għas-sena tar-reġistrazzjoni effettivament imħallsa skont il-paragrafu 3 u t-tariffa superviżorja annwali għas-sena tar-reġistrazzjoni li għandha titħallas bħala konsegwenza ta’ kull bidla fil-fatturat applikabbli msemmija fl-ewwel subparagrafu.
            
            
               5.Mingħajr preġudizzju għall-paragrafi 1 u 4, it-tariffa superviżorja interim ma għandhiex tkun inqas minn EUR 15 000.
            
            
            
               Parti 3
            
            
               It-tariffa superviżorja interim għas-sena tar-reġistrazzjoni tar-repożitorju tat-tranżazzjonijiet fejn l-obbligu ta’ rapportar jibda fl-aħħar sitt xhur tal-istess sena
            
            
               1.It-tariffa superviżorja interim tar-repożitorju tat-tranżazzjonijiet għandha tkun it-tariffa superviżorja totali ddeterminata skont l-Artikolu 6(2)(a) tar-Regolament preżenti, diviża bejn ir-repożitorji tat-tranżazzjonijiet kollha, fi proporzjon mal-proporzjon tat-tariffa għar-reġistrazzjoni tar-repożitorju tat-tranżazzjonijiet imħallsa lill-ESMA mat-total tat-tariffi għar-reġistrazzjoni kollha mħallsa mir-repożitorji tat-tranżazzjonijiet lill-ESMA f’dik is-sena. 
            
            
               2.It-tariffa stabbilita skont il-paragrafu 1 għandha tkun dovuta 30 jum wara n-notifika msemmija fl-Artikolu 8(1) tar-Regolament (UE) 2015/2365.